text: 1Chay tiempu Paskua fiesta manana ashwannachu illarkan. Tukuy wata Paskua fiesta ukunpi amañaksapa mana levadurayuk pankunata mikuyta. 2Chaypina saserdotekunapa kamachikukninkunawan Moisespa killkadunta yachachikukkuna yuyaykurkansapa imashnami Jesusta wañuchinmansapa nishpa. Aypa runakuna Jesusta katirkansapa. Chayrayku paykunaka manchakurkansapa apiyta. 3Chaypina Jesuspa disipulun Judas Iskariotepi Satanas yaykurkan. 4Judaska rirkan parlak saserdotekunapa kamachikuknin runakunawan Tata Diospa wasin kuydak runakunawan. Paykunata willarkansapa maypimi Jesusta apinmansapa nishpa. 5Chashna Judas willaptinkunana chay runakunaka sukaman kushikurkansapa. Willarkansapa kullkita pagaranankunapa. 6Chaypina kullkirayku Judaska almitikurkan Jesusta apichichiyta. Chay oramantapacha Judaska sukaman yuyarkan mana runakuna tiyananpi Jesusta apichichiyta. 7Tukuy wata Paskua fiesta ukunpi tukuy judiyu runakuna amañaksapa mana levadurayuk pankunata mikuyta. Chaymanta Tata Diosta kuyashpankuna amañaksapa oveja wawanta wañuchiyta. 8Chay Paskua fiesta kallarinan diya Jesuska Pedruta Juanta kayashpankuna willarkansapa: —Kankunaka rillaychi Paskua fiestapa mikunanchikunata rurak amusata mikunanchikunapa. 9Chashna Jesus willaptinkunana Pedruwan Juanka tapurkansapa: —¿Maypití munanki ruranaynikunapa mikunanchikunata? 10Chaypina Jesuska aynirkansapa: —Chay llaktapi chayashpaykichi tinkunakunkichi yaku puyñuta apaykak runawan. Paytaka katiychi suk wasipi yaykunankaman. 11Chaypi yaykushpaykichi chay wasiyuk runata willaychi: “Maestruynikuna yachanayan maypishi kay Paskua fiestapi payka disipulunkunawan mikunkasapa.” 12Chashna willaptikichi chay wasiyuk runaka kawachishunkichi suk atun kuartuta. Chay kuartuka wasi altuyninpi ñami allichaduna. Chaypi mikunanchikunata ruraychi. 13Chashna Jesus willaptin chay disipulunkunaka rirkansapa. Chay llaktapi chayashpankuna Jesuska willashkankunashina tukuyta tarirkansapa. Chaypina paykunaka Paskua fiesta mikunata rurarkansapa. 14Chaymanta mikunankuna oras chayamuptin Jesuska tukuy disipulunkunawan tiyarirkansapa mesapi churadutana mikuk. 15Tantalla mikuykashpankuna Jesuska willarkansapa: —Manara wañushpaynira sukaman munashkani kankunawan tantalla kay Paskua fiestapi mikuyta. 16Mash allita uyariwaychi. Suknin diya Tata Dioska ñukataka willawanka tukuy layapi kamachikunaynipa. Chay diyakaman mananami kashkan Paskua fiesta mikunata mikushanachu. 17Chaypina Jesuska vasu vinuta apishpa Tata Diosta agradesirkan. Chaymanta disipulunkunata willarkansapa: —Kankunaka sukpish sukpish kay vinuta upyaychi. 18Upyashpaykichi allita yuyaychi. Kunanmantapacha manana vinuta upyashanachu Tata Dios kachamuwanan diyakaman tukuy layapi kamachikunaynipa. 19Chaypina Jesuska panta apishpa Tata Diosta agradesirkan. Chay panta pakishpa tukuy disipulunkunata kushpa willarkansapa: —Kay panka ñukapa kuerpuynimi. Ñukami kankunapa uchaykichirayku wañusha. Kankuna kashna tantanakushpa panta mikushpaykichi wañushkaynita yuyaychi. 20Chay panta mikushkankunawasha Jesuska vasu vinuta tukuy disipulunkunata upyachirkansapa. Chaymanta willarkansapa: —Ñuka wañuptini yawarnini kankunarayku ichakunka. Chay ichakudu yawarniniwan ñuka kankunawan suk mushuk paktuta rurasha. 21Chaymanta willaykichi. Chay chikniwakkunapi rantikuwakka kay mesallapi ñukawan mikuykan. 22Ñawpa tiempu Tata Dios killkadunpi rimarkan suk runa apichichiwaptin wañunaynita. Chayrayku sielumanta shamudu runa kashpayni wañunayni tiyan. Chaymanta chay apichichiwak runaka sukaman padesinan tiyan. 23Chashna Jesus rimaptin uyarishpankuna disipulunkunaka paykunapura tapunakurkansapa: —¿Maykan ñukanchikunatí maestrunchikunata apichichinchisapa? 24Jesus wañunanta willaptinkuna disipulunkunaka mana entiendirkansapachu. Paykuna sukwan sukwan willanakurkansapa: —Maestrunchikuna tukuy layapi kamachikuptinna ¿maykan ñukanchikunatí ashwan alli kamachikukka kashunchisapa? 25Chashna willanakuptinkunana Jesuska willarkansapa: —Kay allpapi tukuy mandulla untadu runakuna sukaman sinchita kamachikunsapa. Paykuna sinchi kamachikuk kashpankuna rimansapa alli yanapakuk kanankunata. 26Kankunaka ama paykunashina mandulla untadu kanayaychichu. Sinchi kamachikuk kanayashpaykichika tukuy runamasikichita iden suk wiwachunshina allita yanapanaykichi tiyan. 27Kay allpapi tukuy mandulla untadu runakuna tiyarishpa mesapi churaduta mikunsapa. Paykunataka wiwachunkuna manchaywan sirvinsapa. Ñukaka mana chay mesapi tiyarik runakunashinachu kani. Ñukaka sirvikuk wiwachushinami kani. 28Ñuka wiwachushina kaptini aypa runakuna chikniwashpa padesichiwashkasapa. Kankunapish ñukawan tantalla padesishkankichi. 29Ñukawan padesishkaykichirayku willashkaykichi suknin diya israelmasikichita kamachinaykichipa. 30Tatayni Dios kamachikunaynita willawashkantashina ñukapish willashkaykichi kamachikunaykichipa. Ñukawan tantalla mesaynipi mikunkichi upyankichi. Willashkaykichi alli bankupi tiyarinaykichipa israel runakunapa chunka ishkay juesninkuna kanaykichipa. 31Chaymanta Jesuska Pedruta willarkan: —Simon, mash allita uyariway. Satanas Tata Diosta mañashka kankunata llullachishushpaykichi trigupa karapanta pawachikshina ashuchishunaykichipa. Chashna mañaptin Tata Dioska almitishka. 32Ñuka Tatayni Diosta roygashkani yanapashunaykipa ama sakiwanaykipa. Chaymanta kan kashkan katiwashpa kay wawkikikunata yanapay paykunapish allita mana shaykushpa katiwanankunapa. 33Chashna Jesus willaptinna Simonka willarkan: —Maestru, chiknishukkuna pushashuptinkuna ñukapish kanwan tantalla karselpi yaykusha. Chaymanta maypicha wañuchishunkisapa chaypi ñukapish kanwan tantalla wañusha. 34Chashna Pedru willaptinna Jesuska willarkan: —Pedru, mash allita uyariway. Kunan tutami manarapish gallo kantaptin kimsa kuti rimanki mana riksiwanaykita. 35Chayta willashkanwasha Jesuska disipulunkunata willarkansapa: —Ñawpa kankunata yachachikuk kachashkaykichi. Kachashpayni willashkaykichi ama pikshaykichita nima kullkikichita nima ushutaykichita apanaykichipa. Chayta willashpa kachaptini ¿suk imaykichichu pishishushkankichi? Chashna Jesus tapuptinkuna paykunaka aynirkansapa: —Manami nima laya illawashkasapachu. 36Chaypina Jesuska willarkansapa: —Kunanmantapacha pikshaykichi tiyaptin apaychi. Kullkikichi tiyaptin chaytapish apaychi. Amachanakunaykichipa machetikichi mana tiyaptin kamisaykichita rantikuychi. Chaypa chaninwan machetikichita rantiychi. 37Mash allita uyariwaychi. Tata Diospa killkadu rimanan willawanchi: “Sielumanta shamudu runata iden suk mana alli rurak runatashina wañuchinkasapa.” Chashna Tata Diospa ñawpa killkadu rimashkanshina ñuka wañunayni tiyan. 38Chashna Jesus rimaptin disipulunkunaka willarkansapa: —Maestru, ñukaykunapa tiyan ishkay machetinikuna. Chaypina Jesuska willarkansapa: —Chaylla kachun. 39Jesuska disipulunkunawan chay mikushkankuna wasimanta llukshirkansapa. Chaymanta Jesuska amañananshina Olivos urkuman rirkan. Chayman riptin tukuy disipulunkuna katirkansapa. 40Olivos urkupi chayashpana Jesuska paykunata willarkansapa: —Kankunaka Tata Diosta roygaychi ama mana allikunata ruranaykichipa. 41Chashna willashpankuna Jesuska paykunamanta tipita suchurirkan. Chaypina allpapi kunkurikushpa Tata Dioswan parlashpa willarkan: 42—A Tatayni, munashpaykika salvaway ama sukaman padesinaynipa. Padesishpaynipish munani kanpa munanaykillata rurayta. Manami munanichu ñukapa munanaynita rurayta. 43Chashna Tata Dioswan parlaykaptinna sielumanta angel rikurimurkan animuchinanpa. 44Jesus sukaman padesiykashpa ashwan sinchita Tata Diosta roygarkan. Sukaman sinchita roygaptin granu granuta umpirkan iden yawartashina. 45Chaymanta Tata Diosta roygashkanwasha rirkan disipulunkunata tarik. Paykunaka sukaman llakishpankuna puñuykarkansapa. 46Puñudukunata tarishpankuna Jesuska rikchachishpa tapurkansapa: —Kankunaka ¿imapatí puñunkichi? Rikchaychi. Tata Diosta roygaychi ama supay llullachishushpaykichi uchallichishunaykichipa. 47Jesus disipulunkunata willaykaptinlla aypa runakuna paypi chayarkansapa. Chay runakunapa ñawpakninta Jesuspa disipulun Judaska rirkan. Judaska Jesusta muchakpacha rirkan. 48Muchaptin Jesuska willarkan: —Judas ¿ñukata sielumanta shamudu runata muchawashpachu rantikuwanki? 49Jesusta apik shamushkankunata kawashpankuna disipulunkunaka willarkansapa: —Maestru, ¿ariya ñukaykuna kay machetinikunawan makanakushasapachu? 50Chaypina suk disipulunka suk runapa alli ladu rinrinta tipipurkan. Chay runa karkan sinchi kamachikuk saserdotepa wiwachun. 51Chay runapa rinrinta tipipuptinna Jesuska willarkan: —Ama makanakuychichu. Chashna willashpa Jesuska chay wiwachupa tipidu rinrinta llankashpa apichipurkan. 52Chaymanta Jesuska saserdotekunapa kamachikukninkunata, Tata Diospa wasin kuydak runakunata, chay apik shamuk ansianukunatapish willarkansapa: —¿Imapatí kankunaka machetikunawan kaspikunawan shamushkankichi apiwak? Ñuka mana suwa runachu kani chashna apiwak shamunaykichipaka. 53Tukuy diya Tata Diospa wasinpi kankunawan kashkani. Tukuy diya chaypi kaptinipish mana apiwashkankichichu. Kunan tutapi apiwashpaykichika kamachishuknikichi Satanasta uyariykankichi. Tutapishina kankunaka kawsaykankichi. 54Chaypina chay chiknik runakuna Jesusta apishpankuna pusharkansapa saserdotekunapa ashwan sinchi kamachikukpa wasinman. Chayman pushaptinkuna Pedruka karu karulla katirkan. 55Chay wasi pampapi chayashpankuna chay runakuna ninakushpankuna mashakuykarkansapa. Pedrupish paykunawan tantalla tiyarishpa mashakuykarkan. 56Chaypina suk shipash wiwacha allita kawashpa Pedrutaka riksirkan. Chaypi mashakuykak runakunataka willarkan: —Kay runapish Jesuswan tantallami purishka. 57Chashna willaptin Pedruka chay shipashta willarkan: —Manami riksinichu. 58Chayta willashkanwasha mana unaypinachu suk runa Pedruta kawashpa willarkan: —Kanpish Jesuspa purikmasinmi kanki. Chashna chay runa willaptin Pedruka willarkan: —Manami paypa purikmasinchu kani. 59Suk ora washan chikan runa chaypi mashakuk runakunapi chatakushpa willarkan: —Deverasmi kay runapish Jesuswan tantalla purishka. Allitami riksinchisapa Galilea partimanta runa kananta. 60Chashna chay runa chatakuptinna Pedruka willarkansapa: —Mana yachanichu maykan runapami willawaykankichi nishpa. Chayta Pedru rimaykaptin suk gallo kantarkan. 61Chay gallo kantaptin Jesuska washanta chapashpa Pedrutaka kawarkan. Jesus kawaptinna Pedruka yuyarkan payta willashkanta: “Kunan tuta manarapish gallo kantaptin kimsa kuti rimanki mana riksiwanaykita.” 62Pedruka chayta yuyashpa chay wasimanta llukshishpa mana upallayak layata wakakurkan. 63Chaymanta Jesusta kuydak runakuna sukaman asichishpankuna waktarkansapa. 64Ñawinkunata llachapawan arkapushpankuna waktashpa tapurkansapa: —May willawaysapa ¿pití waktashushka? 65Waktashpankuna sukaman piñayashpa willarkansapa mana alli rurak runa kananta. 66Chaymanta pakariptin chay runakunapa ansianunkuna, saserdotekunapa kamachikukninkuna, Moisespa killkadunta yachachikuk runakunapish tantanakurkansapa. Tantanakushpankuna Jesusta pusharkansapa judiyukunapa ashwan sinchi kamachikukninkunaman. Chaypi chatanayashpankuna tapurkansapa: 67—May willawaysapa ¿kanchu sielumanta shamushkanki salvakuk kanaykipa? Chashna tapuptinkuna Jesuska aynirkansapa: —Ñuka sielumanta salvakuk runa kanaynita willaptinipish kankuna manami kreyiwankichichu. 68Kankunata tapuptinika mana nimata ayniwankichichu. 69Kankuna mana kreyiwaptikichipish kunanmantapacha ñuka tiyarisha Tata Diospa alli ladunpi. Sielumanta shamudu runa kashpayni tukuy laya yachak Tatayni Dioswan tiyarisha. 70Chashna Jesus willaptinkuna tukuy chay runakunaka piñakushpankuna tapurkansapa: —¿Ariya kanchu kanki Tata Diospa wambran? Chashna tapuptinkuna Jesuska aynirkansapa: —Ñukami kani kankuna rimashkaykichishina. 71Chashna Jesus willaptinkuna chay chatakuk runakunaka mana kreyishpankuna willanakurkansapa: —Mash uyariychi. Ñami payka kikinna chatanakushka. Amana chikan chatakuk runata maskaypachinachu.


c: text/html

text: 1Paiguna chasna rimacpi Jesus cuti canuai yaicusha, cuchata chimbasha paihua quiquin llactamallata rira. 2Pai pactasha aushcai shuc suchu mana puric runata paihua baitaibi churasha Jesuspagma apanaura paimi alichinata ushan nisha. Chi quirishcata ricusha Jesus chi suchu runata nira, Cushiyangui, can jucha rashcagunaga ña illacta anchuchishcami tucungui. 3Pai chasna rimacpi, maican Moises mandashcata yachachic runaguna chasna rimacta uyasha paiguna shungu ucui yuyarinaura, Paiga Dioschan chasna rimangahuaca, pai Diostami camiun casna rimaushaga. 4Jesus paiguna shungüibi yuyariushcata ña yachasha paigunata tapura, 5Imangahuata canguna shungu ucui chasna mana alita yuyariunguichi. Maicanda mas sinzhi ranallaga anma: camba juchaguna anchuchishcami saquirin nisha rimashcachu, u jatarisha camba huasima ri nisha rimashcachu. Maicanda mas sinzhi rana tan. 6Astahuanbas ñuca Runa Tucuc asha cai pachaibi juchagunata anchuchina ushaita charic actaga cangunata ricuchingarauni. Chasna nisha suchu runata nira, Jatari, can siriushca baitata apasha camba huasita ri nisha rimara. 7Chasna rimacpimi chi suchu mana puric runaga jatarisha paihua huasimallata purisha rira. 8Chasna tucucpi chita ricuc runagunaga manzharisha Diosta alabangahua callarinaura chasna runagunama ima ungushcatas alichingahua ushaita cushcamanda. 9Jesus chimanda riusha Mateo nishca runata tupara. Chi runaga gubirnuraicu cullquita tandauc ashami paihua tarabana huasibi aura. Paita ricusha Jesus nira, Ñáuca runa tucusha ñucata catihuai. Chasna rimacpi Mateo jatarisha Jesushuan puric runa tucura. 10Chihuasha shuc punzha, Mateo huasibi Jesus aushcaibi ashca gubirnuraicu cullquita tandachic runaguna, juchayuc runagunahuas shamusha Jesushuan pariu micunaura pai japishca runagunandi. 11Fariseoguna chigunata ricusha, Jesus japishca runagunata tapunaura, Imangahuata cangunata yachachic runaga mana balishishca runagunahuan micuun chi gubirnuraicu cullquita tandachic runagunahuanbas, juchayuc runagunahuanbas. 12Chita uyasha Jesus chi fariseogunata rimara, Mana ungushca ali runagunaga doctorta mana minishtinaunzhu, randi ungushcagunallami doctortaga minishtinaunmi. 13Risha yachagrichi Diospa shimi imasna nishcatahuas casna nisha: Ñáucata alabausha huagrata huanchina randimanda canguna shuccunata yuyarisha yanapasha causaichi nishami Yaya Diosca nin. Chasna acpimi cangunata rimani, Juchata rac ani nic runagunatami japisha Diospagma apangahuaca shamurani, chi ali manchi nisha yuyariccunataga japingahua mana shamuranichu nira. 14Shuc punzha Bautisac Juan japishca runaguna Jesuspagma pactasha tapunaura chasna nisha, Fariseo runagunas ñucanchihuas ashca cutin sasisha mana micusha causanchi. Imangahuata can japishca runagunaga mana sasinaunya. 15Chasna tapucpi Jesus paigunata nira, Shuc cadsaranama cayashca runagunaga mana sasicchanaun japina cari paigunahuan tiyaupiga. Randi shuc punzha cuntar runaguna ñucata apashcaibimi ñuca amigoguna sasinaunga. 16Yuyarichi. Mana pihuas mauca llachapataga mushuc pitihuan rimindanzhu. Chasna racpiga chi mushuc llachapa tsinunyacpi mauca llachapaga mas liquirisha ringa. 17Chasnallata mana pihuas llullu vinota mauca puruibi churanzhu. Chasna churacpiga chi puru tugyangami, tugyacpi vino illacta taliringami, chasnallata chi puruhuas huaglinga. Chi randimanda llullu vinota mushuc puruibi churanami an tucui ali tucuchun nisha ima huaglingahua. Chicuintallata maucacuinta causaibiga ñuca yachachishca mushuc causaitaga mana chapunachan nisha Jesus paigunata chasna cutipasha yachachira. 18Jesus chasna cuintaushcai shuc israel amu shamusha Jesuspa ñaupacpi cungurisha nira, Ñáuca ushushihuami ñacahua huañun. Chasna agllaita can shamusha camba maquihuan paihua jahuaibi llangacpiga causaripangllami nira. 19Chasna rimacpi Jesus jatarisha pai japishca runagunandi chi runata catisha rira. 20Paiguna riushcai shuc ungushca huarmi shamura, chunga ishcai (12) huatata rahuai talirisha causac ara. Jesus churariushca llachapa pundahuallai llangashcallahuanmi aliyashami nisha paihua shungüibi yuyarira. Chasna yuyarisha Jesuspa huashamanda caillayagrisha pai churariushca llachapa pundahuai llangara. 22Chasna llangacpi Jesus bulltiarisha, chi huarmita ricusha nira, Ama manzhaichu, can quirishcamandami janbirishca tucushcangui. Chi ratullai chi huarmiga aliyashca tucura. 23Jesus chi amuhua huasima pactashcai chibi ashca runaguna tandarisha huacaucunatas, tucac runagunatas ricusha paigunata nira, 24Cai ucumanda llucshisha richi, cai huahuaga mana huañushcachu, paiga puñuunmi nira. Chita uyasha chi runagunaga huahua huañushca agllaitami chasna niun nisha paita yapa asinaura. 25Chi runagunata llucshichishcahuasha chi huañuc huahua siriushca cuarto ucuma yaicusha paihua maquimanda japigllai chi huahua causarisha jatarira. 26Chita yachashami tucui chi partigunaibi tiyac runagunama cuintanaura. Chasna tucushcaga tucui chi mayanbi auc llactagunaibi sáa uyarira. 27Jesus chimanda llucshisha riushcai ishcai (2) puyuñahuiyuc runaguna paita catingahua callarinaura. Paigunaga capariunaura can mandac rey amu Davidmanda mirai runa ashami ñucanchita yuyarisha yanapai nishami capariunaura. 28Jesus shuc huasi ucuma yaicusha, chi puyuñahui runaguna catisha paihua mayanbi pactasha caillayanaupi tapura, Ñáuca cangunata janbinata ushaita charic acta quiringuichichu tapucpi, indá señor ninaura. 29Chasna indá nicpi Jesus paiguna ñahuita llangasha, Canguna quirishcacuintami tucunguichi nira. 30Pai chasna rimashcallahuan paiguna ñahui ali tucunaura. Chihuasha Jesus paigunata ashcata cunara, Uyaichi, ima pitahuas ñuca cangunata casna janbishcata rimanguichichu nira. 31Chasna nigllaita astahuanbas paiguna rishaga, Jesus paigunata janbishcataga tucui chi partibi tiyac runagunata cuintanaura. 32Jesus chimanda riushcaibi maican runaguna shuc supai yaicushca runata Jesuspagma apamunaura. Supai chi runata yaicushcamandami paiga mudu tucura. 33Jesus chi runamanda supaita llucshichishca ratullai chi runaga alita rimangahua callarira. Chita ricuc runagunaga manzharisha ninaura, Manapacha, ñucanchi israelguna ñucanchihuacpi caicuinta rashcata mana ima uraspas ricushcanchichu ninaura. 34Fariseoguna randiga, Cai runaga supaihua ushaihuanmi supaigunata llucshichishca nishami rimanaura. 35Jesus tucui llactagunai puric ara jatun llactaibis ichilla llactagunaibias. Maibi purishas israelguna tandarina huasigunai yaicusha cushi shimita yachachic ara casna nisha cangunataga Diospa ali mandanamanda cuintasha paimi quishpichinata munan nishami camachic ara. Chasnallata tucui imasna ungüigunatas nanaigunatasmi janbic ara. 36Chi ashca runagunata ricusha paigunata llaquisha yanapashcanguichimi nira. Chi runagunaga turbarishcami tiyac anaura, paigunata cuirac runa mana pihuas tiyashcamandami jichushcacuinta anaura. 37Chita ricusha Jesus paita catic runagunata nira, Chagraibi ashca pallana tarabanami tiyan chasna agllaita chita tarabac runagunaga ansahuami anaun. 38Chasna acpi cangunaga chi chagrayuc amuta tapuna manguichi mas runata cachachun chi chagrata tarabangahua. Cangunaga Diospa shimita yachachiucuna ashicuami anguichi. Chasna ashicua ashcamandami Diosta tapunami anguichi paihua shimita mas yachachic runagunata cachachun nisha.

robotstxt: allowed

filter: keep


text: 1Wañunaykichita yachashpaykichi amana chay ñawpa mana alli rurashkaykichita ruraychinachu. Amana llullachikuychinachu. Mana allita ruraykashpaykichika ama llullakushpa rimaychichu alli rurak kanaykichita. Amana munaychinachu llaktamasikichipa imankuna ama tiyapunankunapa. Amana wasin wasinpi sukta sukta yuyaypi puriychinachu. 2Chayrak nasidu wambra sukaman lechita munan. Chay lechita munak wambrashina sukaman munaychi Tata Diospa alli rimananllata yachakushpa kawsayta. Chashna yachakushpa ashwan ashwanta kreyinkichi Tata Dios salvashunaykichita. 3Allita yachankichi Jesukristu llakichishunaykichita. Chayrayku ashwan ashwanta payta kreyishpa kawsaychi. 4Tata Dioska rumikunawan wasichakuk runashinami. Jesukristuka suk ashwan alli atun wasi kallarinan rumishinami. Ñukanchikuna paypa sawanpi churadu apichidu rumikunashinami kanchisapa. Chayrayku akuychi payta ladunchaypachi Tata Diospa wasinpi churadu rumikunashina kananchikunapa. Aypa runakuna mana munansapachu kreyikuyta Jesukristu chay ashwan alli rumishina kananta. Chashna mana munaptinkunapish Tata Dios sukaman Jesukristuta kuyashpa akllarkan sukaman alli kallarinan rumishina kananpa. 5Ñukanchikuna Jesukristuta kreyishpa kawsaptinchikuna Tata Dios wasinta rurashpa rumikunatashina churawanchisapa. Chaymanta Tata Dios rurawanchisapa alli rurak saserdotekunashina kananchikunapa. Jesukristu yanapawaptinchikuna Tata Diosta kushichishpa alabashpa kuyashpa kawsanchisapa. 6Tata Dios rimananpi willawanchisapa: “Llaktayni Sionpi aypa rumikunawan wasinita rurasha. Chay wasinipa allpa ukupi kallarinanpi churasha suk allima aklladu rumita. Suk alli rurak runata kachasha chay kallarinan rumishina kananpa. Pipish kashpa chay kachashkayni runata kreyishpa kawsashpankuna mana pinkakunkasapachu.” 7Jesukristuka chay kallarinan churadu rumishinami. Ñukanchikuna payta kreyishpanchikuna yuyanchisapa sukaman allima kananta. Jesukristuta mana kreyinayak runakuna sukaman washanchansapa. Tata Dios rimananpi willawanchisapa: “Suk wasi rurak runakuna chay ashwan alli rumita wishchukurkansapa mana alli nishpa. Chashna wishchukuptinkunapish wasichakuk runa chay ashwan alli rumita churarkan wasi kallarinanpi tukuy rumikunapa sikinpi.” 8Chaymanta Tata Diospa rimanan willawanchisapa: “Tiyan suk allima kallarinanpi churadu rumi. Chay rumi allima kaptinpish suk runakuna chay rumipi mitkakushpa urmansapa.” Jesukristuka chay kallarinanpi churadu rumishinami. Paypa rimananta mana kasunayak runakuna chay rumipi mitkakushpa urmak runakunashinami. Payta mana uyarishkankunarayku Tata Dios kastigankasapa. 9Tata Dios sukaman kuyawashpanchikuna akllawashkanchisapa paypa wambrankuna kananchikunapa. Akllawashkanchisapa saserdotekuna kananchikunapa. Saserdotekuna kashpanchikuna kamachiwakninchi Jesukristuta kuyashpa sirvishpa kawsanchisapa. Akllawashkanchisapa payllapa llaktan kananchikunapa. Tata Dios kayawashkanchisapa paypa almirana laya rurashkankunata yachachikunanchikunapa. Kayawashkanchisapa paypa almirana laya lusninpishina kawsananchikunapa. Mana kayawashkanchisapachu uchallikushpa tutapishina kawsananchikunapa. 10Ñawpa tiempu kankuna manara Jesukristuta kreyishpa kawsashpaykichira manara Tata Diospa wambrankunarachu karkankichi. Manara yacharkankichirachu Tata Dios kuyashunaykichita. Kunanka allitana yachankichi kuyashunaykichita. 11Munanayni wawkinikuna, paninikuna, suk tiempullatami kay allpapika kawsaykanchisapa. Sieluman rishunchisapa Tata Dioswan kawsak. Chayrayku roygaykichi amana kikikichipa munanaykichillata rurashpa kawsanaykichipa. Mana allikunata ruranayashpaykichipish amana ruraychinachu. 12Chaymanta allillata rurashpa kawsaptikichipish ichara Tata Diosta mana riksik runakuna llullakushpa rimanmansapa mana alli rurak kanaykichita. Chashna paykuna rimaptinkunapish allillata rurashpa kawsaychi. Jesukristu kashkan shamuptin chay yuyashuknikichi runakuna Tata Diosta alabashpa rimankasapa allita rurashpa kawsashkaykichita. 13Tata Diosta kuyak runakuna kashpanchikuna tukuy awtoridarkunata kasunanchikuna tiyan. Chay ashwan sinchi kamachikuk awtoridartapish allita kasunanchikuna tiyan. 14Tata Dios awtoridarkunata churansapa tukuy mana alli rurak runakunata kastiganankunapa tukuy alli rurak runakunata alabanankunapa. 15Tata Dios munan kankuna allita rurashpa kawsanaykichipa ama chay mana alli rurak mana entiendik runakuna washanchashunaykichipa. 16Kankuna Jesukristuta kreyik runakuna kaptikichi Tata Dios ñawpa mana alli rurashkaykichimanta perdonashushkankichi. Tata Diospa mandunpi kawsashpaykichi allita rurashpalla kawsaychi. Amana kashkan mana allita ruraychinachu Tata Dios perdonawanka nishpa. 17Tukuy runamasikichita kuyaychi. Jesukristuta kreyikmasikichiwan allita kuyanakushpa kawsaychi. Tata Diosta allita kuyashpa kawsaychi. Chay ashwan sinchi awtoridarta kasushpa kawsaychi. 18Kankunapa patronnikichi tiyaptin payta allita kasushpa mana washanchashpa allita trabajashpa kawsaychi. Chay patronnikichi kuyashuptikichipish piñayashuptikichipish allita kasushpalla kawsaychi. 19Ichara allillata rurashpa trabajaykaptikichipish patronnikichi piñayashunkichiman. Piñayashuptikichipish Tata Diosta kuyashpa patronnikichita kasushpalla kawsaychi. Chashna allita kasuptikichi Tata Dioska kushichishunkichi. 20Ichara kankuna mana allikunata rurashkaykichirayku patronnikichi kastigashunkichiman. Uchaykichipi kastiguykichita upallalla muchuptikichika mana ni pi alabashunkichichu. Chaymanta ichara allillata ruraptikichipish patronnikichi kastigashunkichiman. Mana uchaykichipi kastiguykichita upallalla muchuptikichi Tata Dios alabashunkichi. 21Tata Dioska kayashushkankichi allita rurashpa kawsanaykichipa. Jesukristupish allillata rurashpa kawsaykashpa kankunarayku sukaman sufrirkan. Chashna sufrishpa yachachishunkichi sufrishpaykichipish allita rurashpalla kawsanaykichipa. 22Jesukristuka manami niman suk kuti uchallikurkanchu. Manami niman suk kuti ni pita llullachirkanchu. 23Runakuna payta chiknishpankuna rabyachiptinkunapish mana nimata aynirkansapachu. Chay runakuna sufrichiptinkunapish paykunata mana jorachirkansapachu. Tata Diospa makinpi chay runakunata churarkan. Yacharkan suknin diya Tata Dios chay mana alli rurak runakunata kastiganankunata. 24Jesukristu ñukanchikunashina runa kashpa kruspi wañurkan uchanchikunamanta perdonawananchikunapa. Wañurkan allillata rurashpa kawsananchikunapa amana uchallikushpa kawsananchikunapana. Suk runakuna paytaka yawaryanankaman makarkansapa ñukanchikunata alliyachiwananchikunapa. 25Ñawpa tiempu kankuna pantakudu ovejakunashina chayta chayta purirkankichi. Kunanka Jesukristuwan kawsaptikichi payka oveja kuydak runashina amachashunkichi.


text: 1Wawqe-panallaykuna, ama askhachu yachachiqkunaqa kayta munaychis, yachankichismi yachachiqkunatan Diosqa hukkunamanta aswantaraq juzganqa. 2Llapanchismi imaymanapi pantanchis. Pipas rimaspa mana pantaqmi allin takyasqa runaqa, atintaqmi lliw cuerponwanpas kasuchikuyta. 3Kasuwananchispaq caballokunaq siminman frenota churanchis chayqa, tukuy cuerpontapas kutirichiyta atinchismi. 4Qhawarillaychistaq barcokunatapas, ancha hatunña kashan chaypas sinchi wayraq apaykachasqan kaqtinpas, huk huch'uy timonllawanmi barco purichiqqa kutirichin may munasqan ladoman. 5Chay hinallataqmi qallupas cuerponchispi huch'uychalla, ichaqa imaymanakunataraqmi riman. Qhawariychis, huch'uy ninallan may hatun sach'a-sach'atapas ruphaykun. 6Qallupas nina hinan, tukuy mana allinkunata rimaspan cuerponchista huchallichin, infierno ninaq hap'irichisqan hinataq tukuy kawsayninchista rawrarichin. 7Runaqa atinmi tukuy imaymana phiña animalkunata, mach'aqwaykunata, lamar-qochapi kaq animalkunatapas samp'ayachispa mansoyachiyta, 8qalluntan ichaqa mana pi runapas samp'ayachiyta atinchu. Qalluqa mana samp'ayachikuq sinchi mana allinmi, wañuchiq venenowan hunt'aykusqa hinan. 9Chay qalluwanmi Dios Yayata saminchanchis, chayllawantaqmi Diospa rikch'ayninman hina kamasqa runakunatapas ñakanchis. 10Huk simillamantan saminchaypas ñakaypas lloqsimun. Wawqe-panallaykuna, chayqa manan chay hinachu kanan. 11Manan huk pukyullamantaqa phullpumunchu misk'i unuwan p'osqo unuwanqa. 12Wawqe-panallaykuna, higos sach'aqa manan aceitunasta ruruyta atinmanchu, uvas yurapas manan higostaqa ruruyta atinmanchu. Chay hinallataqmi p'osqo unuta phullpuchimuq pukyuqa mana misk'i unuta phullpuchimunmanchu. 13¿Pipas qankuna ukhupi yachaysapa yuyaysapa kanchu? Kan chayqa rikuchikuchun allinta kawsasqanpi yachaywan huch'uyyaykukuspa ruwasqankunapi. 14Ichaqa sonqoykichispi llakichiq envidiakuypas churanakuypas kan chayqa, ama hatunchakuychischu, amallataq llullakuychispaschu cheqaq-kay contraqa. 15Chay yachayqa manan Diosmantachu hamun, aswanpas kay pachamantan, runamantan, kikin saqramantawanmi. 16Maypichus envidiakuypas churanakuypas kan, chaypin ch'aqwaypas tukuy mana allin ruwaypas kallantaq. 17Diosmanta hamuq yachayniyoq runakunan ichaqa ch'uya kawsayniyoq kanku, hinallataq sumaqpi kawsaqkuna, llamp'u sonqokuna, allin yuyaywan kawsaqkuna, tukuy imapi khuyapayakuqkuna, tukuy imapi allinkaqta ruwaqkuna, mana pimanpas sayapakuqkuna, mana iskay uyakuna ima. 18Thak-kaypi kawsanapaq allipunachiq runakunaqa sumaqpi kawsaspan allinta ruwanku chanin kawsayta ruruta hina cosechanankupaq.


text: 1Saypitanami Tiberias nishgan gocha cuchuncho Jesús yapay discïpuluncunata yuripargan. 2Say gocha cuchunchömi caycäyargan Simón Pedro, Milish nishgan Tomás y Natanaelpis. Natanaelga cargan Galilea provinciacho Caná marcapitami. Zebedeupa ishcan surincuna más ishcay discípulu mayincunapis saychömi caycäyargan. 3Saymi Simón Pedro nergan: “Pescagmi aywaycä.” Sayno niptinmi discípulu mayincuna niyargan: “Nogacunatapis yanapäyänäpä pushayämay.” Sayno nirmi büquiman wisarcur lapan aywayargan. Say sacay warati pescaycarpis manami ni juc pescädulatapis sariyargansu. 4Pasa waraycaptinnami discïpulucuna ricayargan juc runa gocha cuchuncho caycagta. Isanga manami musyayargansu Jesús cashganta. 5Paymi gayacorgan: “¿Naganacu pescäduta sariyashcanqui?” nir. Saymi discïpulucuna niyargan: “Manami ni juclaylatapis sariyäräsu, taytay.” 6Saymi Jesús discïpulucunata nergan: “Redniquita mashtayay büquipa derëcha cag lädunman. Saypitami pescäduta sariyämunquipä.” Nishganno redta mashtarnami sariyargan saysica pescäduta, sutaytapis mana puëdiyashganyag. 7Saymi cuyashgan cag discïpulun Jesús cashganta tantyasquir Pedruta nergan: “¡Payga Jesusmi!” Sayno niptinmi jorgushgan cag mödananta jaticurcur Simón Pedro jucla Jesús cagman nadyaypa aywargan. 8Waquin cag discïpuluncunami isanga büquiwan aywayargan. Gocha cuchunpita pachac (100) metrunöla captinmi red junta pescäduta yacu cuchunman garachayargan. 9Sayman charnami redta cachaycur büquipita yarguyargan. Saychömi tariyargan shansha janancho pescädo cancash caycagta y tantatapis. 10Saymi Jesús nergan: “Say sariyämushgayqui pescäduta juc ishcayta apayämuy cancanansipä.” 11Sayno niptinmi Simón Pedro büquiman wisarcur redta garachamorgan pescäducunata shuntayänanpä. Say redchöga cargan pachac pisga chunca quimsa (153) jatusag pescäducunami. Saysica pescädo caycaptinpis red manami rachergansu. 12Saymi Jesús nergan: “Micunansipä shayämuyna.” Jesús cashganta musyarmi maygan discïpulunpis tapupargansu pï cashgantapis. 13Jesús cashgan cagman chaptinnami tantatawan pescäduta paycunata ayporgan. 14Saywanga quimsa cutinami discïpuluncunata Jesús yuripargan. 15Micuyta ushasquirnami Jesús taporgan Simón Pedruta: “Jonaspa surin Pedro, ¿lapanpitapis mascu gam cuyamanqui?” Sayno tapuptin Pedro nergan: “Au taytay, gam musyanquimi cuyashgäta.” Saymi Jesús nergan: “Sayno carga misicog runa uyshancunata ricashganno nogaman yäracamagcunata shumag ricanqui.” 16Jesús yapay taporgan Simón Pedruta: “Jonaspa surin Simón, ¿gam cuyamanquicu?” Sayno tapuptin Pedro nergan: “Au taytay, gam musyanquimi cuyashgäta.” Niptinmi nergan: “Sayno carga misicog runa uyshancunata ricashganno nogaman yäracamagcunata shumag ricanqui.” 17Saypita Jesús yapay taporgan Simón Pedruta: “Jonaspa surin Simón, ¿gam rasunpacu cuyamanqui?” Quimsa cuti Jesús saynöla tapuptinmi Pedro laquish nergan: “Gam lapantapis musyanquimi, taytay. Saynöpis musyanquimi gamta cuyashgäta.” Niptinmi Jesús nergan: “Sayno carga misicog runa uyshancunata ricashganno nogaman yäracamagcunata shumag ricanqui. 18Magtalarä carga quiquilayquimi mödanayquita jaticorgayqui maypapis munashgayquipa aywanayquipä. Auquinna captiquinami isanga ricrayquita mashtarcuptiqui jucna mödanayquita jatipäshunquipä. Saynöpis aywayta mana munashgayquipami apayäshunquipä.” 19Sayno nirmi Jesús tantyasergan payman yäracushganpita Pedro cruci caypa wanusish cananpä cashganta. Nircurnami Pedruta nergan: “Nishgäcunata imaypis cumpliy.” 20Saypitanami Pedro ticrarcamur Jesús cuyashgan cag discïpulunta ricargan pay cagman aywaycagta. Payta ricärirmi Jesusta taporgan: “Taytay, paytaga ¿imatä päsanga?” (Manarä Jesús wanuptinmi cuyashgan discïpulun naupalancho micorgan. Saychömi payta taporgan maygan discïpulun contran sharcunanpä cashgantapis.) 22Pedro sayno tapuptinmi Jesús nergan: “¿Imanirtä paypä tapuycämanqui? Cutimushgäyag cawanan captinpis gamga nishgäcunata lapanta cumpliy.” 23Sayno niptinmi waquin discïpulucuna yarpäyargan say cuyashgan discïpulun imaypis mana wanunanpä cashganta. Sayno yarpäyaptinpis Jesusga manami mana wanunanpä cashgantasu nergan, sinöga: “Cutimushgäyag cawanan captinpis ¿imanirtä paypä tapuycämanqui?” nergan. 24Jesuspa cuyashgan discïpulun carmi caycunata guelgashcä. Lapan guelgashgäcunaga rasun caglami caycan. 25Jesús rurashgancunaga cay guelgashgäcunapitapis masrämi caycan. Lapan rurashgancunata guelgarga manami imaypis ushämansu cargan. [Amén.]


text: 1¿Imanisuntaq? —¿Aswanraqchum huchallikusunchik aswan-aswanraq Dios favorecewananchikpaq? 2¡Manapunim! Wañukuq hinañam huchanchikkunataqa saqerunchik, hinachkaspaqa ¿imaynamá huchallikusparaqqa kawsasun? 3Kaytaqa yachankichikpunim: Bautizakurqanchikqa Cristo Jesuswan hukllaña kananchikpaqmi, chaynapim bautizakuykuspa ñoqanchik paywan kuska wañurqanchik. 4Bautizakuspanchikmá ñawpaq mana allin vidanchikta pamparqanchik Cristopa pampakusqanta hina chaymi paywan wañusqa hina karqanchik. Imaynam Dios Tayta hatu-hatun atiyninwan Cristota kawsarichirqa, chaynam ñoqanchiktapas kawsarichiwarqanchik allin vidapiña purinanchikpaq. 5Cristo hina wañuspanchikmi payman hukllawakurqanchik hinaptinqa paypa kawsarimusqanta hinam ñoqanchikpas kawsarisunchik. 6Kaytapas yachanchikmi: Ñawpa vidanchikqa Cristowan kuskam chakatasqa karqa hucha sonqonchikta Dios chinkachinanpaq chaynapi huchallikuyta patronta hina amaña kasukunanchikpaq. 7Pipas wañukuspaqa huchapa kamachikusqanmantam librakurunña. 8Cristowan kuska wañuspaqa paywan kuskataq kawsananchikpaqmi confiakuchkanchik. 9Yachanchikmi kaytapas: Cristo kawsarimuspanqa huktawanqa manañam wañunmanñachu. Manapunim paypiqa wañuyqa munaychakunmanñachu. 10Cristoqa huk kutillatam huchanchikkunamanta wañurqa kawsariramuspanñataqmi Diosllapaqña kawsachkan. 11Chaynaqa amaña huchallikunaykichikpaqyá wañusqa hinaña kaychik. Señorninchik Cristo Jesusman hapipakuspayá Diosllapaqña kawsasqaykichikpaq hapikuychik. 12Cuerpoykichikqa tukuruqllam, chaynaqa amayá kasuychikchu mana allinlla ruray munasqantaqa chaynapi cuerpoykichikpi hucha amaña munaychakunanpaq. 13Amayá qokuychikchu mana allinta ruraspa huchallikuymanqa, aswanqa Diosmanyá qokuychik wañusqamanta kawsarimuq hina chaynapi imatapas allinta ruranaykichikpaq. 14¡Amayá qamkunapiqa huchaqa munaychakuchunchu! Manam kamachikuykunaman hinañachu kawsachkankichik aswanqa Diospa favorninman hinañam. 15Hinaptinqa kamachikuykunaman hina manaña kawsaspa Diospa favorninpiña kawsaspaqa ¿huchallikusunchu? ¡Manapunim! 16Yachasqaykichik hinam huk runa sirviente kananpaq patronninman entregakuspaqa kasukunan. Chaynam qamkunapas imatapas kasukuspaykichikqa chaypa sirvienten kankichik. Huchallikuptikim chay servisqayki patron wañuyman apasuchkanki. Patronta hina Diosta kasukuspaykim ichaqa allin ñanpi purichkanki. 17Ichaqa ¡Diosmanyá gracias kachun! Ñawpaqtaqa huchallikuspa mana allinta servichkaspaykichikpas cheqap yachachikuyninkunata chaskispam tukuy sonqoykichikwanña kasukuchkankichik. 18Chaymi huchapa munaychakusqanmanta librakuruspaykichikqa imatapas allinta ruranaykichikpaqña entregakurqankichik. 19Runapa vidanwan rikchanachispam yachachichkaykichik, mana chayqa manach entiendewaqchikchu. Imaynam ñawpaqta qanrakuspa mana allinllapi purinaykichikpaq cuerpoykichikta entregarqankichik, chaynayá kunanpas cuerpoykichikta entregaychik allintaña ruraspa Diosllapaqña kawsanaykichikpaq. 20Qamkunapi hucharaq munaychakuptinqa librem karqankichik allin ruraykuna ruraymanta. 21Huchapa munaychakusqan vidaykichikqa manam allinnikichikpaqchu karqa. Chayqa wañuyllamanmi apakun. Kunanqa chay vidaykichikmantam penqakuchkankichik. 22Huchamanta librakuruspam Diospa sirvientenña rikurirunkichik. Diosllapaqña kawsaspaqa wiñaypaqñam kawsachkankichik. 23Huchallikuypa pagonqa wañuymi. Diospa qowasqanchikmi ichaqa Señorninchik Cristo Jesuswan kuska wiñaypaq kawsakuy.


text: 1Uj kuti Samuelqa Saúlta nerqa: –Tata Diosqa kachamuwarqa Israel suyupi jatun kamachej kanaykipaj churasunaypaj. Chayrayku kunan uyariy Tata Dios imatachus nisunanta. 2Tukuy Atiyniyoj Tata Diosqa, ajinata nin: “Amalecitakunata ñak'arichisaj, israelitakuna Egiptomanta llojsimushajtinku ñanta mana pasajta saqesqankurayku. 3Chayrayku paykunawan maqanakoj riy; tukuy paykunata wañuchimuy, jinataj tukuy kapuyninkutapis phiriy, ama ni uj chhikanta paykunamanta khuyarikuspa. Wañurachiy qharikunata, warmikunata, wawakunasta, ñuñoj wawakunatapis; ajinallatataj wañuchiy tukuy wakankuta, ovejankuta, camellonkuta, burronkuta ima,” nispa. 4Saúlqa tukuy israelitakunata wajyachispa, Telaimpi paykunata yuparqa. Tukuyninkupi karqanku iskay pachaj waranqa soldadokuna, Judá ayllumantataj chunka waranqa soldadokuna. 5Chanta Saúlqa soldadonkunawan Amalec suyoj jatun llajtanman kachaykukorqa, chayaspataj mayu chaynejpi soldadonkunata pakaykurarqa. 6Chaynejmantapacha Saúlqa quenitakunaman willachimorqa: –Chay llajtamanta llojsiychej, ama qankunatapis paykunatawan khuskata wañuchinaypaj. Israelitakuna Egiptomanta llojsimushajtinku, qankunaqa allinta paykunapaj ruwarqankichej, nispa. Quenitakunataj amalecitakunaj llajtankumanta riporqanku. 7Chanta Saúlqa maqanakuspa amalecitakunata atipaykorqa, Havilá llajtamantapacha Sur nisqa ch'in pampakama, chayqa Egiptowan tinkuypiña kashan. 8Amalecitakunaj jatun kamachejninku Agagta jap'erqa, tukuy runakunatataj wañucherqa. 9Chaywampis Saúl, jinataj soldadonkuna ima jatun kamachej Agagta mana wañucherqankuchu, nillataj allichaj ovejakunata, torokunata, wira torillokunata, nitaj corderokunatapis wañucherqankuchu, nillataj sumachaj kaj imakunatapis phirerqankuchu. Imatachus phirirarqanku chaykunaqa mana walej, mana valorniyoj karqanku. 10Chanta Tata Diosqa Samuelta nerqa: 11–Saúlta jatun kamachej kanampaj churasqaymanta sonqoy ukhupi sinchita llakikuni, imaraykuchus payqa Noqamanta karunchakun, manataj nisqayta junt'anchu, nispa. Chantá Samuelqa sinch'i llakisqa qhepakorqa, tukuy tutantintaj Tata Diosmanta mañakorqa. 12Q'ayantintaj chhapu chhaputa Saúlwan tinkoj rerqa, willarqankutaj Saúlqa Carmelman risqanta, chaypitaj yuyarikuna rumi qotuta sutimpi sayarichisqanta, chaymanta kutirispataj Guilgalman ripusqanta. 13Chantá Samuelqa maypichus Saúl kasharqa, chayman rerqa. Saúltaj nerqa: –Tata Dios qanta saminchasuchun. Noqaqa Tata Diospa kamachiwasqanta junt'aniña, nispa. 14Samueltajrí taporqa: – ¿Chantá ima niytataj munan ovejakunajpa, chanta torokunajpa waqashasqankuri? nispa. 15Saúltaj kuticherqa: –Soldadokuna Amalecmanta apamunku, allichaj ovejakunata, jinataj allichaj torokunata Tata Diosniykiman q'olachispa jaywanapaj. Wakintatajrí tukuyninta wañucherqayku, nispa. 16Samueltaj kuticherqa: –Ch'in kay, noqa willasqayki, ch'isi imatachus Tata Dios niwasqanta, nispa. Saúltaj kuticherqa: –Parlallay, nispa. 17Chantá Samuel nerqa: –Qan kikiyki pisipaj qhawarikorqanki; chaywampis Tata Diosqa Israel suyuta kamachinaykipaj churasorqa. 18Tata Diosqa sut'ita kamachisorqa, juchasapa amalecitakunata chinkachinaykita, mana uj puchoyojtataj wañuchinaykita. 19¿Imaraykutaj Tata Diospa kamachisusqanta mana kasorqankichuri? ¿Imaraykutaj amalecitakunajpa allichaj uywakunanta apakamporqankiri? Ajinata ruwaspa Diospa ñawpaqempi nipuni allintachu ruwarqanki, nispa. 20Saultajrí kuticherqa: –Noqaqa Tata Diospa kamachisqanta kasorqani, Paypa niwasqantataj junt'arqani. Apamorqani presota Amalec suyoj jatun kamachejnin Agagta, amalecitakunatatajrí tukuyninkuta wañucherqani. 21Soldadokunatajrí wañuchisqa kananku karqa, chaymanta aswan allichajnin ovejakunata, torokunata apamorqanku, Guilgalpi Tata Diosniykiman q'olachispa jaywanankupaj. 22Chantá Samuel kuticherqa: “¿Imataj astawan Tata Diospa sonqonta kusichinri? Uywata ñak'aspa q'olachinachu, chayrí Paypa kamachisqanta kasunachu? Cheqamanta aswan allin Payta kasuna, uywata ñak'aspa q'olachinamanta nisqaqa, jinataj nisqanta uyarina aswan allin, corderoj wiranta jaywanamanta nisqaqa. 23Tata Diospa contrampi oqharikoyqa layqerío juchawan ninakun, Tata Diosta mana kasuytaj lanti yupaychana juchawan ninakullantaj. Imaynatachus qan Diospa kamachisqanta qhesacharqanki, ajinallatataj Paypis qanta amaña rey kanaykipaj qhesachasunki,” nispa. 24Chanta Saúlqa Samuelta nerqa: –Arí juchallini, Tata Diospa kamachisqanta, niwasqaykitawan mana kasuta ruwaspa. Chaytaqa ruwarqani runata manchachikuspa, imatachus mañawasqankuta uyarisqayrayku. 25Chaywampis, ama jina kaspa juchallisqayta qhespichiway ari, noqawantaj Tata Diosta yupaychaj kutiriy a, nispa. 26Samueltajrí kuticherqa: –Mana qanwanqa risajchu, Tata Diospa kamachisqanta qhesachasqaykirayku. Kunanqa Pay qhesachasunkiña, amaña Israelpa jatun kamachejnin kanaykipaj, nispa. 27Jinapi Samuel ripunayashajtinña, Saúlqa Samuelpa ponchompa kantunmanta ch'ipakorqa, ponchontaj llik'irparikorqa. 28Chantá Samuel Saúlta nerqa: –Ajinallatataj Tata Diospis qanmanta Israel suyupi jatun kamachej kanaykita qhechusonqa, qanmanta aswan allin llajta masiykiman qopunampaj. 29Israelpa Tukuy Atiyniyoj Diosnenqa mana llullakunchu, nitaj sonqonta nanachikunchu; mana Payqa nisqanmanta kutirinchu, nispa. 30Chanta Saúl ujtawan nerqa: –Noqa juchallini. Chaywampis, ama jina kaspa, tukuy israelitakunajpa ñawpaqenkupi, jinataj kurajkunajpa ñawpaqenkupipis jatun kamachejta jinallapuni qhawariway ari. Kutinalla, Tata Diosniykita noqawan yupaychamuna, nispa. 31Chantá Samuelqa Saúlwan rerqa. Saultaj Tata Diosta yupaycharqa. 32Chaymanta Samuel kamacherqa: –Amalec suyoj jatun kamachejnin Agagta kayman pusamuway, nispa. Agagtaj may kusisqa Samuelpa ñawpaqenman jamorqa, manaña wañuchisqa kananta yuyaspa. 33Samueltajrí Agagta nerqa: –Qanqa ashkha warmikunata mana wawayojta saqerqanki. Kunanqa ajinallataj mamaykipis qhepakonqa, nispa. Chayta niytawantaj, Samuelqa Tata Diospa ñawpaqempi jatun kamachej Agagta wañuchispa Guilgal llajtapi chhikan chhikanta khuchurarqa. 34Chaymanta Samuelqa Ramá llajtaman riporqa. Saúltaj Guibeá llajtapi wasinman kutiporqa. 35Chanta Samuelqa ujtawan manaña Saulta rikorqañachu. Mayta llakikuspa, Saulmanta waqarqa. Tata Diostajrí, Israel suyupi jatun kamachej kanampaj Saúlta churasqanmanta, sinchita llakikorqa.


text:
Evaristo Nugkuag Ikanan
Evaristo Nugkuag Ikanan sutiyuq runaqa (1950 watapi paqarisqa Amarumayu suyupi, Piruwpi) huk piruwyanu, Awahun runallaqtayuq hampikamayuqmi, sallqa amachaqmi, pulitikupas.
Evaristoqa 1980 watapi Piruwanu Sach'a-sach'a Kururanapaq Runallaqtapura Tantanakuy (AIDESEP) sutiyuq aylluruna tantanakuyta, Amarumayu Pampa Aylluruna Tantanakuykunap T'inkinakuynin (COICA) sutiyuq mamallaqtapura aylluruna tantanakuytapas kamarirqan.
1991 watapi Goldman Sallqa Amachay Suñay (Goldman Environmental Prize) nisqatam chaskirqan.


text: 1Kay Melquisedecqa Salem llajtaj reynin, Patapi kaj Jatun Diospa sacerdotentaj karqa. Abrahamqa reyesta atipasqanmanta kutimushajtin, Melquisedecqa taripaj llojsispa, payta bendecerqa. 2Paymantaj Abrahampis wañuchinaku maqanakupi qhechusqanmanta sapa chunkamanta ujta qosqa. Melquisedec suteqa niyta munan Cheqan Kajta Ruwaj Rey. Payqa Salem llajtaj reynin karqa, chaytaj niyta munan Allin Kawsakuypa Reynin. 3Tatanmanta, mamanmanta, ñawpa tatasninmantapis mana yachakunchu, nitaj nacekusqanmanta, wañuyninmantapis. Astawanqa Diospa Churin jina, Payqa sacerdote wiñaypaj. 4Reparaychej imayna jatumpaj qhawasqachus Melquisedec kasqanta. Ñawpa tatanchej Abrahampis wañuchinaku maqanakupi tukuy qhechusqanmanta sapa chunkamanta ujta payman qosqa. 5Moisespa leyninman jina Leví ayllumanta sacerdote kajkunaqa israelita masisninkumanta jap'inanku karqa sapa chunkamanta ujta qosqankuta, israelitas paykuna jina Abrahampa miraynin kashajtinkupis. 6Melquisedectajrí mana Leví ayllumanta kaspapis, Abrahampa makinmanta jap'erqa sapa chunkamanta ujta qosqanta. Chantá payqa bendecerqa, pimanchus Diosqa qosaj nisqanta jap'ej runa Abrahamta. 7Tukuyninchej yachanchej, bendecejqa aswan kuraj kasqanta bendecichikojmanta nisqaqa. 8Jinallataj kaypeqa Leví ayllumanta kajkuna, pikunachus jap'inku sapa chunkamanta ujta qosqata, chaykunaqa wañoj runas kanku. Diosmanta Qhelqasqapirí nin: Melquisedecqa kawsashampuni, nispa. 9Kaytapis niyta atisunman: Kikin Leviqa sapa chunkamanta ujta jap'ej kaspapis, Abrahamnejta Melquisedecman qorqa sapa chunkamanta ujta. 10Ñawpa tatan Abrahampa cuerponmanta manaraj rikhurimusqachu, maypachachus Melquisedec llojserqa Abrahamta taripaj chaypacha. 11Leví ayllumanta kajkuna sacerdotes kashajtinku, Diosqa israelitasman leyninta qorqa. Sichus Leví ayllumanta sacerdote kaynejta runas Diospa tukuy mañasqanta junt'ayta atinkuman karqa chayqa, imapajñataj waj sacerdote jamunman karqa Melquisedecpa t'aqanman jina, manataj Aaronpa t'aqanman jinachu? 12Sacerdote kay waj t'aqaman tijrakojtin, leypis tijrakunallantaj tiyan. 13Chantá Señorninchej, pimantachus runas kay tukuy imasta parlanku chay, mana Leví ayllumantachu karqa. Chay waj ayllumantarí, mana pipis altarman jaywaj qayllaykorqachu. 14Yachakun Señorninchejqa Judá ayllumanta jamusqan. Moisestaj Judá ayllumanta parlaspa, mana imatapis nerqachu sacerdote kanankumanta. 15Kaytajrí aswan sut'i kashan, Melquisedec jinachus waj sacerdote rikhurin chayqa. 16Payqa sacerdote karqa mana runaj mirayninmanta leyman jinachu, manachayqa mana tukukoj kawsaypa atiyninman jina. 17Diosmanta Qhelqasqapi Paymanta nin: Qanqa wiñaypaj sacerdote kanki Melquisedecpa t'aqanman jina, nispa. 18Chayrayku, chay ñawpa leyqa chinkachisqa karqa, pisi kallpayoj, ni imapaj allin kasqanrayku. 19Leyqa mana imapi runasta yanaparqachu Diospa mañasqanta maychus junt'anata jina junt'anankupaj. Chaypa cuentanmantarí Diosqa aswan allin suyakuyta rikuchiwanchej, mayqempichus atienekunanchejpaj, chaynejtataj Diosman qayllaykunchej. 20Kay sacerdoteqa juramentowan churasqa karqa. Cheqamanta chay waj sacerdotesqa mana juramentowanchu churasqa karqanku. 21Sacerdotenchej Jesusrí juramentowan churasqa karqa, maypachachus Dios nerqa: Señor jurarqa, manataj jurasqanmanta manachakonqachu: Qanqa wiñaypaj sacerdote kanki, nispa chaypacha. 22Chayrayku, Jesusqa aswan sumaj tratomanta garante churasqa karqa. 23Chay ujkunaqa ashkha sacerdotes karqanku, imaraykuchus wañuyrayku mana sacerdotellapuni kayta aterqankuchu. 24Jesusrí, wiñaypaj kawsasqanrayku sacerdote kaynenqa ni jayk'aj tukukonqachu. 25Chayrayku Payqa atin wiñaypaj salvayta Paynejta Diosman qayllakojkunata, imaraykuchus Payqa kawsallanqapuni paykunapaj Diosmanta mañapunampaj. 26Chay jina kuraj kaj sacerdoteqa may allinmin: Payqa juchamanta t'aqasqa, mana k'amina, llimphutaj, juchasapasmanta t'aqasqa, janaj pachamanta nisqaqa aswan pataman oqharisqa. 27Payqa mana chay waj kuraj kaj sacerdotes jinachu. Paykunaqa sapa p'unchay uywa wañuchisqa q'olachinasta jaywananku tiyan ñawpajta paykunaj juchasninkurayku, qhepantataj aylloj juchasninrayku. Cristorí uj kutillata juchasrayku wiñaypaj jaywanata qorqa, Pay kikin wañuyman jaywaykukuspa. 28Leyqa pisi kallpa runasta churan kuraj kaj sacerdotes kanankupaj. Diospa juramentonrí leymanta qhepaña kaspa, Diospa Churinta kuraj kaj sacerdotepaj churarqa, Paytaj wiñaypaj tukuy imapi junt'asqapuni.


text: 1Soco yañi, quɨvɨ chahi̱n chicahin tuhun Nyoo chihin ndo, ña cahi̱n tuhun cha chiñi tuñi ñuhu ñayɨvɨ̱ ihya. 2Soco maa ri maa tuhun ra Jesucristo, yoso caa chihi̱ ra nu cruzi cha catyi cuatyi yo tyai̱ xiñi ta nacatyi̱ chi ndo. 3Ta chai̱ nu nyicu ndo tari cha ñahri fuerze. Ta nɨhi̱ chihin cha yuhvi. 4Ta cuhva cha cahi̱n nuu ndo, ña cahi̱n chihin tuhun tyaquɨ tuhun cha chiñi tuñi tari cahán noo ra chitó xaan. Ñima. Soco chihin fuerza maa Tatyi Ii Nyoo cahi̱n chihin ndo. 5Tacuhva vatyi nachino iñi ndo chi Nyoo soco cha cuenda fuerza maa Nyoo. Ta ñima cha cuenda cha chiñi tuñi ñayɨvɨ̱ ihya. 6Soco suvita ri tyi cahán ndi tuhun cha chiñi tuñi chihin ñu cha ñihi ca nyaá chihin tuhun Nyoo. Soco cha chiñi tuñi Nyoo, ta ñima cha chiñi tuñi ñuhu ñayɨvɨ̱ ihya, nɨ ri cha chiñi tuñi ra nyacá ñaha sɨquɨ ñuhu ñayɨvɨ̱. Vatyi maa ra cucunaa ra. 7Soco tuhun xehe cha chiñi tuñi maa Nyoo cahán ndi. Vatyi Nyoo chicumi̱ xehe ra minoo tuhun vaha nya ta ni cumañi chino ñuhu ñayɨvɨ̱ ihya. Vatyi tyaa̱ ra cuhva tyi cucacu añima yo ta cunyaa yo noo nu vaha chihin ra tyicuan ri maa. 8Ta tuhun ihya ta cutuñi ca iñi ni noo ra nyacá ñaha ñuhu ñayɨvɨ̱ ihya. Vatyi tyehe ta cutuñi̱ iñi ra, ma catyaa ra chi Sutu Mañi yo, ra nyacá ñaha gloria, nu cruzi. 9Soco tari cuhva catyí maa tuhun Nyoo: Nyoo sanduvaha̱ ra noo cha vaha xaan tyi cuhva ra chi ñáyɨvɨ cha cuñí chi ra. Ta ni noo ñáyɨvɨ ta nyehe ca ñu, ta ta cuɨñɨ ca ñu, ta ta ndichi ca xiñi ñu yoso cuhva cha vaha cha chahá Nyoo chi yo, catyí tuhun Nyoo. 10Soco Nyoo chahá ra Tatyi Ii ra vatyi cutuñi iñi yo tuhun ihya. Vatyi Tatyi Ii ra sañahá chi tandɨhɨ chi yo nyacua nya tuhun cha xehe ca cha cumi̱ maa Nyoo. 11Ma cuvi coto noo ra cha chicá xiñi inga ra. Soco suri maa ra chitó ra cha chicá xiñi maa ra. Ta tyicuan caa tucu noo ri Tatyi Ii Nyoo chitó cha yɨhɨ́ iñi maa Nyoo. 12Yoó ñima cha chiñi tuñi ñuhu ñayɨvɨ̱ naquehe̱n yo, soco maa Nyoo chaha̱ ra Tatyi Ii ra chi yo vatyi sacoto chi chi yo yoso caa cha tyaquɨ cha chahá Nyoo chi yo. 13Tuhun cha cahán ndi chihin ndo ihya, tuhun cha sañahá maa Tatyi Ii Nyoo chi ndi cuví. Ñima tuhun cha cutuhva̱ ri maa ndi chihin cha chiñi tuñi xiñi ndi. Nacatyí ndi tuhun cha sañahá Tatyi Ii Nyoo chi ndi chi ñu cha yɨhɨ́ Tatyi Ii Nyoo chi. 14Soco ñu cha ña yɨhɨ́ Tatyi Ii Nyoo chi, ña cutuñí iñi ñu ta ña cuñí ñu cuɨñɨ ñu cha sañaha Tatyi Ii Nyoo chi ñu, vatyi cuñí maa ñu tyi tuhun cha ñima ri tuhun cuví cuan. Vatyi ɨɨn ri maa ñu cha yɨhɨ́ Tatyi Ii Nyoo cuví cutuñí iñi ñu tuhun cuan. 15Soco ñu yɨhɨ́ Tatyi Ii Nyoo cuví cutuñi iñi ñu. Ta chitó ñu tatu vaha o ña vaha ñáá noo tuhun. Soco ma cuvi catyi inga ñáyɨvɨ tatu vaha o ña vaha cha caá añima maa ñu. 16Vatyi tuhun Nyoo catyí chi: “Yori chitó tuhun cha chicá xiñi Sutu Mañi yo. Yori cuví sañahá chi Nyoo”, catyí tuhun Nyoo. Soco yoó cha yɨhɨ yo Tatyi Ii Nyoo, chitó yo cha chicá xiñi ra Cristo.


text: 1Señor Diosmi kacharqan Judamanta huk profetata Betelman, hinan Betelman chayarqan Jeroboam inciensota q'apachinanpaq altar qayllapi kashaqtin. 2Hinaspan profetaqa Señor Diospa kamachisqan kaspa chay altar contra kunkayoqta qaparispa nirqan: –¡Altar! ¡Altar! Señor Diosmi nin: Davidpa ayllunmantan huk qhari wawa nacenqa Josías sutiyoq. Orqo patapi yupaychana wasikunaq sacerdotenkunan qan patapi inciensota q'apachinku, paykunatan Josiasqa qan patapi ruphachinqa, hinallataq qan patapi runa tulluta ruphachinqa, nispa. 3Hinaspan profetaqa chay kikin p'unchay nirqan: –Altarqa kikillanmi chhallukunqa, chay patapi kaq usphapas lliwmi wisñikunqa, chaywanmi yachankichis Señor Diospa rimachiwasqanta, nispa. 4Profetaq Betelpi altar contra nisqanta uyarispataq rey Jeroboamqa, altar qayllapi kashasqanmanta makinta haywarispa nirqan: –¡Presota hap'iychis! nispa. Ichaqa profeta contra haywarisqan makinmi kaqpi haywashaqpacha k'aspi hina kapusharqan, manataq k'unkukapurqanchu. 5Hinan chay kikin rato altarqa ñut'u chhallukurqan, chaypi kaq usphapas lliwmi wisñikurqan Señor Diospa kamachisqan profetaq nisqanman hina. 6Chaymi reyqa profetaman kutirispa nirqan: –Valekuykin, Diosniyki Señor Diosmanta mañapuwanaykita, makiy qhaliyananpaq, nispa. Profetataq Señor Diosmanta mañakurqan, hinan reypa makinqa iman kaq qhaliyapurqan. 7Chaymi reyqa profetata nirqan: –Haku wasiyta risun imallatapas mikhuykamunaykipaq, sumaq sonqotapas qoykamusqayki, nispa. 8Profetataq ichaqa kutichirqan: –Wasiykiq kuskannintaña qowankiman chaypas manan qanwanqa riymanchu, manataqmi kay cheqaspiqa t'antatapas mikhusaqchu, unutapas ukyasaqchu. 9Señor Diosmi kamachiwarqan: Aman t'antatapas mikhunkichu, unutapas ukyankichu, amallataq risqayki ñannintapaschu kutimunki, nispa. 10Hinan profetaqa wak ñanninta kutipurqan, manataq Betelman risqan kikin ñannintachu. 11Chay p'unchaykunan Betelpi huk yuyaq profeta tiyarqan, paypa churinkunan payman willarqan Judamanta hamuq profetaq Betelpi tukuy ruwasqankunata, reyta nisqan simikunatapas. 12Hinan taytankuqa paykunata tapuykurqan: –¿Mayqen ñannintataq ripunri? nispa. Churinkunataq rikuchirqan mayqen ñannintachus kutipusqanta. 13Chaymi profetaqa churinkunata nirqan: –Asnoyta caronapuwaychis, nispa. Paykunataq asnota caronarqanku, hinan yuyaq profetaqa asnopi sillaykusqa 14Judá profetaq qhepanta rirqan. Encina sach'a chakipi tiyashaqta tarispataq tapuykurqan: –¿Qanchu kanki Judamanta hamuq profeta? nispa. Paytaq kutichirqan: –Arí, ñoqan kani, nispa. 15Chaymi yuyaq profetaqa nirqan: –Haku wasiyta, mikhuykamusun, nispa. 16Judá profetataq ichaqa kutichirqan: –Manan qanwan kutiymanchu, manataq wasiykimanpas haykuymanchu, manallataq qanwan kay cheqaspi t'antatapas mikhuymanchu, unutapas ukyaymanchu. 17Señor Diosmi kamachiwarqan ancha sut'ita: Aman chaypi t'antatapas mikhunkichu, unutapas ukyankichu, amallataq risqayki ñannintapaschu kutimunki, nispa. 18Yuyaq profetataq llullakuspa nirqan: –Ñoqapas qan hina profetallataqmi kani. Chaymi Señor Diosqa huk angelninwan kamachiwarqan wasiyman qanta pusaspa mikhuchinaypaq ukyachinaypaq, nispa. 19Hinan Judamanta profetaqa yuyaq profetaq wasinta rispa chaypi mikhurqan ukyarqan. 20Paykuna mesapi tiyashaqtinkutaq, Señor Diosqa rimaykurqan Judá profeta kutichiq yuyaq profetata. 21Chaymi yuyaq profetaqa kunkayoqta payta nirqan: –Diosniyki Señor Diosmi nisunki: Qanqa manan kasuwankichu manataq kamachisqaytapas hunt'ankichu, 22aswanpas kutispaykin mikhunki ukyanki: Aman chay cheqaspi mikhunkipaschu ukyankipaschu, nispa kamachishaqtiy, chayraykun ayayki mana ñawpa taytaykikunaq p'ampananpichu p'ampasqa kanqa, nispa. 23Judá profeta mikhuyta ukyayta tukuqtintaq, yuyaq profetaqa asnota caronapurqan, 24hinan Judá profetaqa ripurqan. Ñanta rishaqtintaq ichaqa huk león paywan tupaspa wañurqachirqan, chaymi cuerponqa ñanpi wikch'urayapusharqan. Asnotaq leonpiwan ayaq qayllanpi kasharqan. 25Chay raton qharikuna chayninta purishaspanku ñanpi wikch'urayashaq ayata rikurqanku, leontapas qayllanpi kashaqtaraq. Yuyaq profetaq tiyasqan llaqtaman chayaspankutaq willakurqanku imachus rikusqankuta. 26Kutichiq yuyaq profetataq chayta uyarispa nirqan: –Señor Diospa kamachisqanta mana kasukuq profetan chayqa. Mana kasukusqanraykun Señor Diosqa huk leonwan wañuchirqan, paypa nisqanman hina, nispa. 27Chay qhepatataq churinkunata nirqan: –Huk asnota caronapuwaychis, nispa, paykunataq asnota caronarqanku. 28Hinan yuyaq profetaqa rispa ayata tarirqan ñanpi wikch'urayashaqta, aya qayllapitaq asnota leontawan. Leonqa manan ayata mikhusqachu, manataq asnotapas wañuchisqachu. 29Yuyaq profetataq cuerponta hoqarispa asnonman cargaykurqan, hinan llaqtanman kutipurqan wañuqmanta waqaq, ayata p'ampapuq ima. 30Pay kikinpa sepulturanman p'ampaspanmi wañuqmanta waqaspa nirqan: –¡Ay wawqelláy-wawqe! nispa. 31P'ampasqanku qhepatataq churinkunata nirqan: –Ñoqa wañupusaq hinaqa chay profeta p'ampasqanchis kikin sepulturamanpunin p'ampawankichis. Ayaytaqa churaykunkichis paypa ayantawan kuskata. 32Señor Diospa kamachisqan chay profetaq Betelpi altar contra rimasqanqa hunt'akunqapunin, hinallataq Samariaq llaqtankunapi orqo patapi yupaychana llapan wasikunamanta rimasqanpas. 33Chaywanpas Jeroboamqa manapunin mana allin ruwayninkunata saqerqanchu, aswanpas orqo patapi yupaychana wasikunamanmi sacerdotekunata churashallarqan runakuna ukhumanta akllaspa. Jeroboamqa pitapas sacerdote kayta munaqtaqa churallarqanmi chay wasikunaman. 34Chay hinapin Jeroboampa ayllunqa huchallikurqan, chay hawataq llapanku ch'usaqyachisqa karqanku.


text: 1Irmänucuna, pipis juchaman çhayaptin, wanacunanpaj yanapanquiman. Espíritu Santupa maquinçhu puriycar, alli shimillayquipa tantiyachinquiman. Cawaycar, nuwanchipis juchaman çhayarushuwan. 2Washäcuj Jesúspa shiminta wiyacur, jucniqui-jucniquipis tantiyanacärinquiman. Yanapänacärinquiman. 3Pipis: Llap-llapanta çharcü nirga, quiquillan alli-tucuycan. Llutanta yarpaycan. 4Nuwanchim ichanga yarpaçhacushun. Imanuy cawashanchitapis quiquinchi musyanchi. Tayta Diosninchipa shiminta wiyacur, cushishalla cawashuwan. Pampaman çhuranayqui-cashallan pitapis ama ricapanquichu. 5Quiquinchipita alli cawaytapis, ñacaytapis tarishunpaj. 6Tayta Diosninchipa shiminta willapäcuj runata charashanchiman-tupu imatapis tarichishuwan. Ama miçha cashuwanchu. 7Tayta Diosninchita mana llullapäshuwanchu. Pampaman mana çhurashuwanchu. Payga imatapis rurashanchiman-tupu alli cawaymanpis, ñacaymanpis çhuramäshun. 8Jucha aparicuyllaçhu arujcuna juchanpita ñacayta taringa. Espíritu Santupa maquinçhu cawajcunam ichanga imaycamanpis alli cawayta taringa. 9Chaymi imaypis Tayta Diosninchita manchapacur cawashun. Mana yamacaptinchi, alli cawayman çhuramäshunpaj. 10Chaymi pï-maywanpis yanapänacushun. Irmänunchi captin, sumajraj yanapäshun. Ama jungashunchu. 11Irmänucuna, sumaj ricanayquita munar, jatusaj litrawanraj isquirbiycämü. Jatusaj litracunata quiquï maquïwan isquirbishcä. 12Jïrucuy nijcuna llapanwan alli ricanacuyta munallar purin. Jananmanpis mana munanchu jaticaçhar ushyananta Washäcuj Jesús rusçhu wañushanta willapäcushanpita. 13Jïrucurpis, Moiséspa shiminta mana çharcunchu. Alli-tucunallanpämi: Jïrucuy niycäshunqui. 14Nuwam ichanga imapitapis mana alli-tucüchu. Washäcuj Jesúspa maquinçhu cawashpä alli cawä. Paymi Taytanchi. Nuwanchi-raycur rusçhu wañuyta tarisha. Nuwa-raycur wañush caycaptin, shungü munashanta mana ruränachu. Manchäga Tayta Diosninchi munashallantana rurä. 15Jïrucuptinchipis, mana jïrucuptinchipis, mana imananchu. Llapan shungunchiwan jucha aparicuypita wanacuptinchim ichanga, Tayta Diosninchi allina ricamanchi. 16Willapashajta çhasquicushayquipita Israel runacunata-jina Tayta Diosninchi llaquipayculläshunqui. Allilla cawaycachilläshunqui. 17Canan mayganiquipis umäta ama nanächinquimanchu. Rasunpa Jesúspa shiminta willacur puriycä. Chaypita wascatapis çhasquishcä. 18Irmänucuna, llapaniquitapis Tayta Jesucristu llaquipayculläshunqui, ari. Chaynuy caycullächun.


text: 1Pichus k'amisqata tukuy sonqo jap'ikojqa yachayta munakun; k'amisqata chejnikojrí mana ima yachayniyoj wampu. 2Allin runaqa Tata Diospa k'acha khuyakuyninta tarin, sajra yuyayniyoj runatarí Diosqa astawan juchachanqa. 3Sajra ruwayqa mana pitapis allinta sayachinchu; cheqan runasrí unaypaj sumaj saphinchasqa sayanqanku. 4Sumaj warmeqa qosampa pillun jina, qosanta p'enqaypi rikhurichej warmirí tullu t'ajay jina. 5Cheqan runasqa cheqan imaspipuni yuyanku, sajra runastajrí ch'awkiyayllapi yuyanku. 6Sajra runaj parlasqasnenqa wañuypa tojlla churasqan jina kanku; cheqan runaj parlasqasninrí chay imasmanta libran. 7Juchasapastaqa Dios urmachenqa chinkachisqa kanankupaj, cheqan runaspa familiankutarí ni ima kuyuchenqachu. 8Runaqa yachayniyoj kasqanman jina jatunchasqa kanqa, sajra sonqoyojrí pisipaj qhawasqa kanqa. 9Aswan walej kamachisniyoj kaspa, pisipaj qhawasqa kayqa aswan jatumpaj qhawasqa mana mikhunayoj runamanta nisqaqa. 10Cheqan runaqa uywasninta allinta qhawan, sajra runarí uywasninta mana khuyanchu. 11Pichus jallp'anta llank'ajpataqa ashkha mikhunasnin tiyapun; qhasi manakajpa qhepanta purejrí wampu runa. 12Sajra runaqa sajra runaspa suwasqankuta munapayan; cheqan runaspa saphinkurí sumaj kawsayta apamun. 13Sajra runaqa kikin llullakusqallampitaj lank'ukun, cheqan runarí chay tukuy ñak'ariymanta llusp'in. 14Runaqa parlasqanman jina allin imaswan sajsasqa kanqa, makisninwan ruwasqanman jinataj pagota jap'enqa. 15Wampoqa yuyan tukuy ima ruwasqasnimpis allillan kasqanta; yuyayniyoj runarí uyarin tukuy yuyaychaykunata. 16Wampoqa phiñakuyninta rikuchimpacha; sumaj yuyayniyoj runarí mana kasuta ruwanchu contrampi kajtimpis. 17Cheqanta parlaj testigoqa maychus kajta sut'inchan, uj llulla runarí llullakuspa rimarin. 18Imallatapis mana yuyaychakuspalla runaj parlarparisqanqa espada jina t'ojsin; yachayniyojkunaj parlasqasninkurí jampi jina sonqota thañichin. 19Maychus kasqanta parlaj runaqa wiñaypaj sayanqa, llulla runarí uj ratollata sayanqa. 20Sajra runaspa wakichikusqankupeqa llullakuylla tiyan; allin kawsanamanta yuyaychajkunapajrí kusiy tiyan. 21Cheqan runamanqa ni ima sajrapis chayanqachu; sajra runarí tukuy imaymana llakiykunawan atipachisqa kanqa. 22Tata Diosqa llullaswan millachikun, pichus cheqata imatapis ruwajtarí may kusisqa qhawan. 23Yuyayniyoj runaqa yachayniyoj kasqanmanta mana runaykachanchu; wampu runarí sut'ita rikuchin wampu kayninta. 24K'uchi runaqa tukuy ima patapi kanqa, qhella kajrí tukuy imapi atipasqa. 25Phuteyqa runata mana allinman tukuchin, misk'i nisqastaj sonqonta t'ikarichin. 26Cheqan runaqa runa masinta allin ñanta pusan, sajra runasrí chay ñanmanta pantachinku. 27Monte animalesta jap'imoj qhella runaqa chay jap'isqanta ni kankarqollampischu; uj yuyayniyoj k'uchi runarí ashkha kapuyniyojman tukun. 28Cheqan kaj ñanqa kawsayman pusan, chay ñampitaj mana wañuy kanchu.


text: 1Chay qhepata Davidqa Tata Diosta tapurerqa: –¿Riyta atiymanchu Juda suyumanta mayqen llajtallamampis? nispa. Tata Diostaj kuticherqa: –Arí, riyta atillanki, nispa. Davidqa ujtawan taporqa: –¿Maymantaj risajri? nispa. Tata Diostaj nerqa: –Riy, Hebron llajtaman, nispa. 2Chanta Davidqa Hebron llajtaman rerqa iskaynin warmikunanwan, Jezreel llajtamanta Ahinoam warminwan, chantá Carmel llajtapi wañoj Nabalpa warmin Abigail karqa, chaypiwan. 3Davidqa pusallarqataj soldadonkunatapis, sapa ujta aylluntinta. Jinamanta paykunaqa Hebrón cheqa llajtakunapi tiyakaporqanku. 4Jinapi Judá ayllumanta runakuna chayamorqanku. Chaypitaj aceitewan umanta jawispa, Davidta churarqanku Judá ayllupi jatun kamachej kanampaj. Chantá Davidman willarqanku Galaadpi Jabesmanta kajkuna Saúlpa ayanta p'ampasqankuta. 5Chaypacha Davidqa kachakunata Jabesman kacharqa, kay jinata nichispa: «Tata Dios qankunata saminchachun Saúlmanta khuyakusqaykichejrayku, ayanta jallp'aykichejpi p'ampaspa. 6Tata Diostaj qankunata yanapasuchun, mana jayk'aj qankunata qonqaspa. Noqapis qankunapaj allin imakunata ruwasaj Saúlta p'ampasqaykichejrayku. 7Kunanqa kallpachakuychej, wapuchakuychejtaj. Saúl wañupunña chaypis, kunanqa jatun kamachejpaj Judá ayllumanta churawanku,» nispa. 8Chantá Saúlpa soldadokunata kamachej, Nerpa churin Abner Saúlpa churin Is-bosetta Mahanaim llajtaman pusarqa. 9Chaypitaj jatun kamachej kanampaj payta churarqa kay llajtakupipi kamachinampaj: Galaadpi, Guesuripi, Jezreelpi, Efraínpi, Benjaminpi, jinataj tukuy Israel suyupi. 10Is-bosetqa Israel suyuta kamachiyta qallarishajtin tawa chunka watayoj karqa. Chantá iskay watata kamacherqa. Judá ayllumanta kajkunatajrí Davidta jatun kamachinkupaj rejsikorqanku. 11Jinamanta Davidqa Hebrón llajtamanta Judá aylluta qanchis wata sojtayoj killata kamacherqa. 12Uj kuti Abnerqa llojserqa Mahanaim llajtamanta Gabaón llajtaman Saúlpa churin Is-bosetpa soldadonkuwan. 13Chaypachallataj Saruiaj churin Joabpis, Davidpa soldadonkunapiwan Hebronmanta llojsillarqankutaj. chanta Gabaón yaku qocha chaynejpi tinkorqanku, chaypitaj chimpan chimpan tiyasharqanku, Israelmanta soldadokunaqa ujnin chimpampi, Judamanta soldadokunataj chay ujnin. 14Chantá Abnerqa Joabta nerqa: –Waynakunata maqanachina, nispa. Joabtaj kuticherqa: –Arí, walej kanman, nispa. 15Ajinaqa, Benjaminpa ayllumanta, Saúlpa churin Is-bosetpamanta kajkuna llojserqanku chunka iskayniyoj soldadokuna, Davidpa soldadonkunanmantapis chunka iskayniyojllataj llojserqanku. 16Sapa ujninkutaj jap'inaykukorqanku umankumanta, espadawantaj wajtankupi t'ojsinakorqanku, jinamanta ujllapi tukuyninku wañuchinakorqanku. Chayrayku Gabaonpi chay cheqaqa “Espada pampa” sutichasqa karqa. 17Chay p'unchaypeqa may sinch'ipuni maqanakoqa karqa; Abnerqa, Israelpa soldadonkuna ima atipachikorqanku Davidpa soldadonkunawan. 18Chay maqanakupi kasharqanku Seruiaj kinsantin churinkunapis: Joab, Abisai, Asael ima. Asaelqa taruka jina may sinch'itapuni phawaj. 19Paytaj Abnerpa qhepanta qhatiykorqa ni mayman ayqejta saqespa. 20Abner qhepaman qhawarikamuspataj, qhaparerqa: –Manachu qan, Asael kanki? Paytaj kuticherqa: –Arí, noqa kani, nispa. 21Chantá Abnerqa kuticherqa: –Amaña qhatiykachawaychu. Walej kanman mayqen soldadotapis wañuchispa, tukuy kapuyninta jap'ikapunayki. Asaeltajrí mana uyarej tukuspa qhatiykullarqapuni. 22Jinapi Abnerqa watej Asaelta nillarqataj: –Ama qhatiykachawayñachu, manachayqa wañurparichisqayki. ¿Chaymantarí ima uyawantaj wawqeyki Joabwan chimpaymanri? nispa. 23Chantá Asael qhatiykullajtimpuni mana t'aqakuspa, Abnerqa lanzanwan Asaelpa wijsanman sat'irparerqa wasanman pasachinankama. Asaeltaj chay kikimpi wañusqa choqakorqa. Chaynejman tukuy runakuna chayaspataj, Asaelpa ayanta qhawanankupaj sayaj kanku. 24Joabwan Abisaiwantajrí Abnertaqa qhatiykullarqankupuni. Inti yaykupushajtinña Amá nisqa orqoman chayarqanku; chay orqoqa Guíah chimpampi, Gabaón ch'in pampaman rina ñan patapi kashan. 25Chaypeqa Benjamín ayllumanta kajkuna Abnerwan ujllaman tantaykukuspa, chay Amá orqo patapi maqanakunankupaj sayaykorqanku. 26Chantá Abnerqa qhaparerqa Joabta nerqa: –¿Mayk'akamataj maqanakullasumpuniri? Kamachiy soldadoykikunata amaña qhatinawaykuta. Wawqekuna kanchej. ¿Manachu yuyanki kayqa jatun llakiypi tukukunanta? nispa. 27Joabtaj kuticherqa: –Tata Diospa sutimpipuni jurayki. Manachus ajinata qhaparimuwankiman karqa chayqa, soldadokunayqa sut'iyanankama wawqenkunata qhatiykullankumampuni karqa, nispa. 28Chaypachapacha Joabqa putututa waqacherqa, chantá tukuy soldadokunataj sayaspa, manaña qhatiykorqankuchu israelitakunata, nitaj paykunawan maqanakorqankuñachu. 29Chanta Abnerqa, chay runankunawan khuska tukuy tutantin Arabá pampanta rerqanku. Chay ñanllatapuni rispa, Jordán Mayuta chimparqanku, Bitronnejta rispataj, Mahanaimman chayarqanku. 30Joabqa Abnerta qhatiykachasqanmanta kutimpuspa, tukuy soldadonkunata waturakorqa, chaypitaj yachakorqa Asael chanta chunka jisq'onniyoj Davidpa soldadonkunamanta wañusqankuta. 31Davidpa soldadonkunatajrí kinsa pachaj sojta chunkayoj runakunata wañuchisqanku Abnerpa soldadokunanta, Benjaminpa soldadonkunatawan. 32Chay qhepanta Asaelpa ayanta aparqanku Belén llajtaman, tatampa covachanpitaj p'ampaykorqanku. Joab, chay runakunan imaqa tukuy tutantinta rispallapuni, sut'iyarqoshajtin Hebronman chayarqanku.


text: 1Juc cuti shuntacäna wasiman Jesús çhayaran. Chayçhu maquin wañush runapis caycaran. 2Ricapacujcunana Jesústa ricaparcaycaran: Diyawarda caycaptin, mä, allchacächingachush. Allchacächishallanmi achäqui canga nir. 3Maquin wañush runatana Jesús niran: Llapan ricashunayquipaj içhiy. 4Waquin runatana tapuran: Diyawardaçhu, ¿allitachu, llutantachu rurashuwan? ¿Washäshuwanchu? ¿Wañucuchun nishuwanchu? nir. Tapuptin, llapan upällacaycäriran. 5Chaura Jesús ricapacujcunata ullgush ricapäriran. Rumi shungu captin, sumaj llaquicuran. Maquin wañush runatana niran: Maquiquita chutapacuy. Chutapacuriptin, maquin allchacäcuran. 6Fariseucunam ichanga juclla aywarcur, mandaj Herodespa yanapajnincunawan parlanacuran imanuypapis Jesústa wañuchinanpaj. 7Chaypita püsu cantunman purïshijnincunawan Jesús aywacuran. Jipantana achcaj Galilea runacuna aywaran. Judea quinranpitapis aywaran. 8Jesús ima rurashancunata mayar, chay-tucuypita runacuna aywaran. Aywaran Judea quinranpita, Jerusalén marcapita, Idumea quinranpita, Jordán mayu wajtanpita, Tiro marca quinranpita, Sidón marca quinranpita. 9Chaymi purïshijnincunata Jesús niran: Runacuna quiçhquipämashpanchi lluchcamänanchipita bütita camariy. 10Achcajta allchacächisha caycaptin, jishyaçhucuna Jesúsman imanuypapis aywaj yatayllapis yataycunanpaj. 11Jesústa ricashpan supay pucllacushan runacunapis jungurpacuycur, japariypa niran: Jamga Tayta Diosninchipa Wawanmi canqui. 12Niptin, pï cashantapis mana musyachicunanpaj Jesús sumaj piñacuran. 13Chaypita puntaman Jesús aywaran. Chayçhu shungunman tincushancunata shuntaran. Shuntaptin, 14- 15 çhunca ishcaywanta (12) acracuran purïshinanpaj, shiminta willapäcunanpaj, supaycunata jargunanpaj. Paycunata acracuran caçhacunanpaj. 16Çhunca ishcaywan acracushancuna caycaran: Pedro nishan Simón, 17Zebedeupa wamran Santiaguwan Juan. Paycunatam jutichaparan: Boanerges nir. Boanerges ninanga: Räyupa wamrancuna ninanmi. 18Andrés, Felipe, Bartolomé, Mateo, Tomás, Alfeupa wamran Santiago, Tadeo, Marcanpaj nanachicuj nishan Simón, 19Judas Iscariote. Payga Jesústa wañuyman jitarpuran. 20Chaypita purïshijnincunawan Jesús wasinman cuticuran. Yapay achcaj runa shuntacaptin, micunanpäpis mana jäcuranchu. 21Chayta mayaycur, yawar-masincuna aywaran apacunanpaj: Supayçhi pucllacusha nir runacuna rimaptin. 22Jerusalén marcapita çhayaj Moiséspa shiminta yaçhajcunapis nircaycaran: Mayur supay Beelzebulta jayararshi, supaycunata jarguycan. Mana Tayta Diosninchitachu jayaraycan. 23Chaynuy niptin, Jesús jayapar, tincuchiypa willaparan: Quiquin Supay, ¿imanuyparaj quiquinta jargucunman? 24May marcaçhüpis quiquin-pura ticrapanacur, wacpa-caypashi aywacärin. 25May wasiçhüpis majanwan ticrapanacur, raquicaymanshi çhayan. 26Chay-jina mayur supaypis supay-masinwan ticrapanacur, ima ruraytapis mana camäpacunmanchu. Ushyacaymanpis çhayanga. 27Juc runash wasiman yaycapur, wasiyujpa imancunatapis suwacun. Ichanga callpayuj runataräshi mancurnan. Jinarcurräshi imancunatapis ushyajpaj apacun. 28Sumaj tantiyacunquiman. Runacunapa llapan juchantapis, tucuy-jinanpa pampaman çhurashantapis Tayta Diosninchi junganga. 29Espíritu Santuta ashllir ushyaptinmi ichanga, mana jungangachu. Juchanta aparicushalla imaypis cawanga. 30Jesús chaynuy niran: Supaypa maquinçhu purin nir tumpashanpita. 31Chaynuy willapäcuycaptin, Jesúspa mamanwan wauguincuna çhayaran. Jawallapita jayachiran. 32Juturpaycajcunana niran: Tayta Jesús, mamayquiwan wauguiquicunash jawaçhu shuyarpaycäshunqui. Ashishunquish. 33Chaura Jesús tapuran: ¿Pitaj mamä? ¿Pitaj wauguïcuna? 34Juturpaycajcunata ricärir, niran: Jamcuna mamä, wauguïcuna canqui. 35Pipis Tayta Diosninchipa shungun munashanta rurajcunaga mamäwan, wauguïcunawan, panïcunawanmi tincun.


text: 1Sión llajtata munakusqayrayku mana ch'in kakusajchu. Jerusalenta munakusqayrayku mana samarikusajchu, cheqan kaynin lliphirimunankama, salvacionnintaj k'anchay jina k'anchaykamunankama. 2Chaypacha runasqa cheqan kayniykita rikonqanku; reyespis jatun kayniykita rikonqanku. Mosoj sutiwan sutichasqa kanki, chaytataj kikin Tata Diospuni sutichasonqa. 3K'ancharishaj pillu jina Tata Diospa makimpi kanki, valorniyoj k'achitu alaja jina kanki Diosniykej makimpi. 4Manaña jayk'ajpis, Saqerpayasqa Kaj, nispa nisonqankuchu, jallp'aykipis manaña, Ch'in nisqachu kanqa. Manachayqa, Kusikunay, nispa sutichasonqanku, jallp'aykitaj, Casarakusqay, nisqa kanqa, imaraykuchus Tata Diospa kusikuynin qampi kanqa, jallp'aykitaj casarasqa jina kanqa. 5Imaynatachus uj waynaqa sipaswan casarakun, ajinallatataj wawasniykeqa kay jallp'aman jamonqanku may munakuywan. Imaynatachus qhariwarmi kusikunku, ajinallatataj Diosniyki qanwan kusikonqa. 6Jerusalén, perqasniyki pataman qhawajkunata churani. Mana sayk'uspa, tuta p'unchay ninkupuni: Tata Diosta sutinta oqharejkuna, ama ch'inyakuychejchu. 7Nitaj Tata Diosta samarikojta saqeychejchu Jerusalenta sayachinankama, kay pacha runastaj Jerusalenta jatunchanankukama, nispa. 8Tata Diosqa paña makimpa atiyninrayku juraspa, nerqa: Manaña jayk'ajpis enemigosniykiman trigoykitaqa mikhunankupaj qosajchu, nitaj waj runaspis sinch'i trabajowan vinota ruwasqaykimanta ujyanqankuchu. 9Manachayqa pikunachá oqharejkunalla mikhonqanku, Tata Diostataj yupaychanqanku. Pallajkunapis uvasta ch'irwaspa, vinota ujyanqanku ajllakusqay wasiy patiopi. 10Punkusnejta puriychej; llajtaspaj ñanta kicharipuychej. Chay ñan t'oqosta khuskachaychej; ñanmanta rumista oqhariychej. Tukuy runas rikunankupaj wiphalatapis pataman oqhariychej. 11Tata Diosqa tukuy kay pachapi kajkunaman nimun: Sionpa ususinman niychej: Qhawariy, Salvajniyki t'inkan aparisqa jamushan, imatachus wakichisqanwan oqharisqa, nispa. 12Israelitasta sutichanqanku: Diospaj T'aqasqa Runas, Tata Diospa Preciowan Rantikusqasnin, nispa. Jerusalentataj sutichanqanku: May Munasqa Llajta, Mana Saqerpayasqa Llajta, nispa.


text: 1Señor Tata Dios, vengakoj Dios kasqaykita rejsichikuy. 2Runaykachajkunaj contrankupi oqharikuy, ruwasqankuman jinataj kutichiy. Qanmin kay pachajpa cheqan jueznin kanki. 3Jayk'ajkamataj Tata Dios, jayk'ajkamataj sajra runas kusikonqankuri? 4Chay sajrata ruwajkunaqa wapu wapus puriykachanku; umata oqharispa, jatunmanta parlaykachanku. 5Tata Dios, aylluykita sarunku, wawasniykitataj k'umuykachachinku. 6Viudasta, forasterostawan wañurachinku, jinallataj wajcha wawastapis. 7Paykunaqa ninku: Tata Diosqa mana rikunchu; Jacobpa Diosnin mana reparanchu, nispa. 8Unanchaychej, wampu runas, jayk'ajkamataj yuyayniykichejman mana kutirinkichejchuri? 9Manachu ninrista ruwajqa uyarinman? Manachu ñawista ruwajqa rikunman? 10Tukuy runasta castigajqa manachu k'aminman? Runaman tukuy imata yachachejqa manachu yachanman? 11Tata Diosqa yachan runaj yuyaynenqa qhasi manakajlla kasqanta. 12Tata Dios, kusikuyniyojmin k'amisqaykiwan cheqan ñanman churasqayki runaqa, pimanchus kamachisqaykita yachachinki, chay runaqa. 13Sajra p'unchaykuna chayamojtin, Qanqa payta samarichinki. Chaykamataj sajra runapajqa aya p'ampana allakushan. 14Tata Diosqa ayllunta mana saqerparenqachu, nitaj wawasnintapis qonqanqachu. 15Justiciaqa watejmanta cheqan kanqa, cheqan sonqoyoj runataj chayman jina kawsanqa. 16Pitaj sayarimuspa jark'akuwanqa chay sajrata ruwaj runasmantari? 17Manachus Tata Dios yanapawanman karqa chayqa, wañusqaspa ch'in tiyakunankupiña kayman karqa. 18Tata Dios, noqa nerqani: Chakisniy llust'ashan, nispa, chaypachataj Qampa munakuyniyki yanapawarqa. 19Sonqoy ukhupi ashkha llakiyniyoj kashajtiy, sonqochawasqaykeqa almayta kusicherqa. 20Qanqa mana sajra juezkunaj masinchu kanki, mayqenkunachus leypa contrampi sajrata ruwanku, chaykunajta. 21Cheqan runaj contrampi tantaykukunku, mana juchayoj runata juchachaspa wañuchinankupaj. 22Tata Diostajrí noqaj pakakunay; Diosniymin pakawaj chhankaqa. 23Tata Diosqa sajra ruwajkunata kikin ruwasqallankuwantaj chinkachenqa. Señorninchej Tata Diosqa paykunata chinkarparichenqa.


text: 1Señor Diosmi Canaán suyupi wakin llaqtakunata hinallata saqerqan awqa-tinkuy mana rikuq qhepa wiñay Israel runakunata probananpaq. 2Chay llaqtakunawanmi Señor Diosqa awqa-tinkuy mana rikuq qhepa wiñay runakunaman imaynachus awqa-tinkuy kasqanta yachachinan karqan. 3Chaypaqmi qheparqan phisqantin Filistea reykuna, llapan Canaán runakuna, Sidón runakuna, Baal-hermón orqomanta Hamat Q'asakama Líbano orqo-orqopi tiyaq Hev runakunapiwan. 4Chay llaqtakunawanmi Señor Diosqa Israel runakunata probayta munarqan Moiseswan ñawpa taytankuman qosqan kamachikuyman hina hunt'anqakuchus icha manachus chayta yachananpaq. 5Israel runakunataqmi ichaqa Canaán runakunawan, Het runakunawan, Amor runakunawan, Ferez runakunawan, Hev runakunawan, Jebus runakunapiwan tiyarqanku. 6Israel runakunaqa chay runakunawan mich'uykukuspan wawankuwanpas casarakurqanku, diosninkutapas yupaychaysikurqanku, kaqllataq chay llaqta runakunapas casarakurqanku Israel runakunaq wawankunawan. 7Chaymantapas Israel runakunaqa manapunin Señor Diospa munayninman hinachu ruwarqanku, Diosninku Señor Diosta qonqaspankun Baal diosta, Asera diosata yupaycharqanku. 8Chaymantan Señor Diospa phiñakuyninqa paykunapaq rawrarirqan, chaymi Mesopotamia suyu rey Cusan-risataimman hap'iykachirqan, hinan Israel runakunaqa chay reypa kamachin kapurqanku pusaq watantin. 9Chaymantataq Israel runakunaqa Señor Diosta waqyakurqanku, paytaq qespichiq runata churamurqan, hinan chay runaqa qespichirqan. Paypa sutinmi karqan Otoniel, Calebpa sullk'an Cen runaq churin. 10Otonielmantaq Señor Diospa espiritunqa hunt'aykurqan, hinan payqa Israel runakunata kamachirqan, awqa-tinkuyman riqtinpas chaypi Señor Diosqa paywan rey Cusan-risataimta atipachirqan. 11Chaymantataq Israel suyupi thak-kawsay karqan tawa chunka watantin, Otonieltaq wañukapurqan. 12Wakmantan Israel runakunaqa manapuni Señor Diospa munayninman hinachu ruwarqanku, chay hawan Señor Diosqa Moab suyu rey Eglonta Israelmanta aswan atiyniyoqman tukuchirqan. 13Hinan Eglonqa Amón runakunawan, Amalec runakunapiwan huñunakuspa Israel runakunata atiparqanku, Palmerakunayoq Llaqta nisqatapas hap'ikapurqanku. 14Chaymi Israel runakunaqa chunka pusaqniyoq watantin Eglonpa kamachin kapurqanku. 15Chaymantan Israel runakunaqa Señor Diosta waqyakullarqankutaq, paytaq huk qespichiq runata churamurqan. Chay qespichiqmi lloq'enchu karqan Benjamín ayllumanta Geraq churin Aod sutiyoq. Israel runakunan rey Eglonman sumaq sonqota Aodwan apachirqanku. 16Hinan Aodqa iskay ladonpi filoyoq puñalta ruwakurqan iskay cuarta hina sayayniyoqta, chaytataq warkuykukurqan paña teqnin p'achan ukhuman. 17Hinaspan sumaq sonqota Moab rey Eglonman qoykurqan. Eglonqa sinchi wirallañan karqan. 18Eglonman sumaq sonqota qoykuspataq, Aodqa apaysimuqninkunata kacharparipurqan. 19Gilgal qayllapi yupaychana saywa rumikunaq kasqanman chayaspataq, Aodqa Eglonman kutirimurqan. Hinaspan nirqan: –Reyníy, huk willakuyta willaykusqayki ichaqa sapallaykiman, nispa. Hinan reyqa runankunata: Lloqsiychis, nirqan. Llapankutaq lloqsirqanku. 20Rey Eglón sapallan ruphay tiempo llanthukunan wasinpi tiyashaqtintaq, Aodqa chimpaykuspa nirqan: –Reyníy, Diospa willakuynintan apamushayki, nispa. Chayta niqtinmi Eglonqa tiyananmanta sayariykurqan. 21Aodtaq lloq'enchu kaspa lloq'e makinwan puñalta hap'ispa Eglonta wiksanpi sat'irqorqan. 22Hinan puñalqa hap'inantinraq reypa wiksanman chinkaykurqan, wirasapa runa kasqanrayku. Chaymi Aodqa puñalta manaña aysarqanñachu. 23Chaymantataq punkuta p'utiwan wisq'aykuspa, ventananta lloqsipurqan. 24Pasakusqan qhepanmantataq reypa kamachinpi kaq runakunaqa hamuspa p'utiwan wisq'asqata punkuta tarirqanku, chaymi ninakurqanku: –Hisp'ana wasipichá kashan, nispanku. 25Manapuni punkuta kicharikamuqtintaq, runakunaqa sayarayasqankupi mana imanakuyta atispanku, p'utiq sullunta aparqamuspa kicharqanku. Reytaq wañusqa chutarayapushasqa. 26Punkuq kichakunanta suyarayashanankukamataq, Aodqa Gilgalpi yupaychana saywa rumikunatapas pasarqospa Seiratkamaña ayqekurqan. 27Chayarqospataq Efraín orqo-orqopi waqra pututunta tocaykurqan Israel runakunata awqa-tinkuyman rinanpaq waqyaspa. Israel runakunataq llapanku huñurqokuspa Aod qollanayoq rirqanku. 28Paytaq nirqan: –Haku ñoqawan, Señor Diosmi awqanchis Moab runakunata hap'iykachiwanchis, nispa. Hinan paykunaqa rispanku Jordán mayu chimpanata wisq'arqorqanku, manataq chayninta pitapas purichirqankuchu. 29Chay kutipitaqmi yaqa chunka waranqa hina Moab runakunata wañurachirqanku, allichachaq kallpasapa qhari soldadokunataraqtaq kanpas. Manapunin ch'ullallapas kawsarqanñachu. 30Chay hinatan Israel runakuna Moab runakunata chiriyachirqanku. Chaymantataq Israel suyupi thak-kawsay karqan pusaq chunka watantin. 31Chaymantataq Anatpa churin Samgar Israelpa qollanan karqan, paymi llank'aq toro chhukuna k'aspillawan wañurachirqan soqta pachak Filistea runakunata. Paypas Israel runakunata qespichillarqantaqmi.


text: 1Israel runakunaq Egipto suyumanta lloqsimpusqan tawa pachak pusaq chunka wata kashaqtin, tawa wataña Israelpi kamachikushaspa, wataq Zif nisqa iskaykaq killanpi Salomonqa Señor Diospaq wasita sayarichiyta qallarirqan. 2Señor Diospaq Salomonpa sayarichisqan wasiq ukhunmi kay hina tupusqa karqan: wask'anman iskay chunka qanchisniyoq metro, anchonman isqon metro, sayayninmantaq chunka kinsayoq metro kuskannin. 3Yupaychana wasiman haykuna wasiqa kay hinan karqan: wask'anman isqon metro, anchonmantaq tawa metro kuskannin. 4Salomonqa ventanakunatan churarqan, chaykunan karqan ukhun aswan hatun hawanmantaqa. 5Hinallataq yupaychana wasi perqawan k'askata ladopuranpi qhepanpiwan kinsa patata sayarichirqan, chaykunapitaq wasichakuna karqan. 6Pampakaq muyuriq wasichakunaq anchonmi karqan iskay metro iskay chunka phisqayoq centímetro, iskay pata muyuriq wasichakunaq anchonmi karqan iskay metro qanchis chunka centímetro, kinsa pata muyuriq wasichakunaq anchonmi karqan kinsa metro chunka phisqayoq centímetro. Yupaychana wasi perqataqa anchotan qallarirqanku, kinsa kutitataq suchuykachirqanku muyuriq pata kurkukunata chayman chakanapaq, ahinapin perqata mana t'oqorqankuchu. 7Wasitaqa sayarichirqanku rumi qolqapi wakichisqa rumikunawanmi, chayraykun wasita perqashaspaqa mana takarqankuchu martillowanpas hachawanpas, manataq ima herramientawanpas. 8Pampakaq muyuriq wasichakunaq punkunmi karqan yupaychana wasiq uray ladonpi, iskaykaq patapas kinsakaq patapas muyurispa seqanayoqmi karqan. 9Wasi perqayta tukuspataq Salomonqa cedro kurkuwan chakaspa cedro tablawan wasiq altonta mast'arqan. 10Yupaychana wasi perqawan k'askata cedro kurkuwan hap'ichisqata kinsa patata sayarichirqan, sapanka pata iskay metro iskay chunka phisqayoq centímetro sayayniyoq karqan. 11Hinan Señor Diosqa Salomonta nirqan: 12–Kay yupaychana wasita sayarichishasqaykirayku kayta nisqayki: Kamachikuyniyta, unanchayniyta, tukuy chaninchayniykunatapas kasukunki chayqa, taytayki Davidman qanmanta prometesqaytaqa hunt'asaqmi. 13Israel runakuna ukhupin tiyasaq manataq Israel llaqtaytaqa saqerparisaqchu, nispa. 14Salomonmi yupaychana wasi sayarichiyta tukupurqan. 15Wasi ukhu perqatan cedro tablawan k'askachirqan pampamanta altopi kurku chakasqakama, pampantataq pino tablawan mast'arqan. 16Hinallataq wasi ukhupi qhepa cheqaspi isqon metro wask'ayoqta t'aqarqan, pampamanta altopi kurku cheqaskama cedro tablawan churaspa, chaymi karqan Ch'uyay-ch'uya Cheqaspaq. 17Ch'uyay-ch'uya Cheqasman qatiq cheqastaq wask'anman chunka pusaqniyoq metro karqan. 18Wasi ukhuqa llapanmi cedro tablawan llup'asqa karqan, manataq rumiqa rikhurirqanchu. Chay tablakunapin purukunata t'ikakunata llaqllaspa thuparqanku. 19Salomonmi yupaychana wasipi Ch'uyay-ch'uya Cheqasta wakichirqan Señor Diospa rimanakuynin arcata churananpaq. 20Ch'uyay-ch'uya Cheqasqa isqon metron karqan, anchonmanpas, wask'anmanpas, sayayninmanpas. Hinaspan Salomonqa chayta qoriwan qatarqan, chayman haykuna cheqaspitaq cedromanta altarta churarqan. 21Hinallataq yupaychana wasi ukhuta qoriwan qatarqan, Ch'uyay-ch'uya Cheqas haykunatataq qori cadenawan wisq'aykurqan. 22Ahinatan llapan wasi ukhuta qoriwan qatarqan, hinallataq Ch'uyay-ch'uya Cheqaspi kashaq altartapas qatarqan. 23Ch'uyay-ch'uya Cheqaspitaq iskay querubinkunata olivo k'ullumanta ruwarqan. Chay querubinkunan sapanka karqan tawa metro kuskan sayayniyoq. 24Sapanka raphrankunataq karqan iskay metro iskay chunka phisqayoq centímetro, chaymi huk raphraq puntanmanta hukkaq raphraq puntankamaqa tawa metro kuskannin karqan. 25Hinallataq hukkaqnin querubinpas tawa metro kuskannin, iskaynin querubinkunaqa sayaypuran karqanku, anchonmanpas kasqanpurataq. 26Sapanka querubinkunan tawa metro kuskannin sayayniyoqkama karqan. 27Chaykunatan Salomonqa Ch'uyay-ch'uya Cheqasman churarqan raphranku mast'arisqatakama. Chaymi paña ladopi kaq querubinpa huk raphran perqata tuparqan, huk raphrantaq lloq'e ladopi kaq querubinpa raphranta tuparqan. Lloq'e ladopi kaq querubinpa huk raphrantaq perqata tuparqan, huk raphrantaq paña ladopi kaq querubinpa raphranta tuparqan. 28Chaymantataq querubinkunata qoriwan qatarqan. 29Ch'uyay-ch'uya Cheqas ukhu perqapi, hinallataq Ch'uya Cheqas ukhu perqapipas querubinkunata, palmerakunata, t'ikakunata llaqllaspa thuparqan. 30Hinallataq Ch'uyay-ch'uya Cheqas pampatapas Ch'uya Cheqas pampatapas qoriwan mast'arqan. 31Ch'uyay-ch'uya Cheqaspa iskayman kichakuq punkuntaqa olivo kurkumantan ruwarqan, chay punkuq marcontaq phisqa esquinayoq karqan. 32Chay punkupitaq querubinkunata palmerakunata t'ikakunata llaqllaspa thuparqan, hinaspataq punkupi llaqllasqa rikch'aykunatapas lliwta qoriwan qatarqan. 33Yupaychana wasi haykuna punkuq marcontataq olivo kurkumanta ruwarqan tawa esquinayoqta. 34Pino kurkumantataq iskayman kichakuq punkuta ruwarqan, sapanka ladon iskayman q'echukuq karqan. 35Hinallataq chay punkupi llaqllaspa thuparqan querubinkunata, palmerakunata, t'ikakunata ima, hinaspa qoriwan qatarqan. 36Hinallataq yupaychana wasiq ñawpaqenpi huk patiota ruwarqan, chayta perqaspan thupasqa rumiwan sapa kinsa patata muyurispa, huk patata cedro kurkuwan churarqan. 37Señor Diospa wasin teqsitan rey Salomonqa churarqan Zif nisqa iskaykaq killapi tawa wataña kamachikushaspa. 38Yuyaykusqanman hinan tukuy imaymanantinta wasita tukurqan wataq Bul nisqa pusaqkaq killanpi, chunka hukniyoq wataña kamachikushaspa. Chhaynapin rey Salomonqa Dios yupaychana wasi sayarichiyta qanchis watapi tukurqan.


text: 1Ay qanmanta Ariel, Ariel, Davidpa jarakunan llajta. Watamanta wata fiestasta ruwallachumpuni. 2Chaywampis Arielta llakiywan mat'iykusaj. Chaypi llakiy, waqay ima kanqa. Chay llajta Noqapajqa altar k'uchupi jina kanqa. 3Qampa contraykita soldadosniywan muyuykuchisqayki; perqata wasaykunampaj torresta muyuynimpi sayaykuchisaj, contraykipitaj jark'acha perqasniykita wasarinapaj jallp'a moqosta ruwachisaj. 4Qantaj may k'umuykuchisqa rikhurinki, parlasqaykitaj jallp'a ukhumanta uj almajta jina uyarikonqa; parlasqaykipis jallp'a patamanta chhichimonqa. 5Enemigosniykeqa ñut'u jallp'a jina kanqanku, manchay atiyniyojkunapis wayrawan apachikoj q'opa jina kanqanku. Mana yuyasqamanta ujllata Tukuy Atiyniyoj Tata Diosqa paykunata castiganqa qhon qhonkunawan, jallp'a ikhakuywan, manchay ch'ajwawan, sinch'i wayrawan, loco parawan, manchayta q'olaj ninawan ima. 7Tukuy nacionmanta chay chhika runas Arielwan maqanakusqankoqa mosqoypi jinalla kanqa. Tukuy paypa contranta maqanakojkunapis tukuy pakakunanta urmachejkuna, jinallataj llakiyman churajkunapis mosqoypi jinalla kanqa. 8Uj yarqhasqa runa mosqoynillampi mikhuykuspa, rijch'arin yarqhasqa, jinallataj mosqoynillampi manchayta ch'akichikuspa ujyan, rijch'arintaj may ch'akisqa, simimpis may pharalla. Ajina kanqa chay chhika runas Sión Orqoj contranta maqanakojkunawanqa. 9Israelitas, wampusllapuni kaychej, ciegos kaychej mana imata rikuspa. Machasqa jina chankaykachallaychejpuni, machachej ujyanata mana ujyashaspapis. 10Tata Dios qankunaman uj sayk'uy puñuyta apachimusunkichej. Profetasniykichejtapis Payqa puñurparichin, ñawisninkuta velowan jina qhataykuspa. 11Mosqoypi jina tukuy rikusqasqa qankunapaj wisq'aykusqa libro jina. Chayta qonkichej pichus leejman, ninkichejtaj: Kayta leey, nispa. Paytaj kutichisonqachej: Mana leeyta atinichu wisq'asqa kasqanrayku, nispa. 12Sichus uj mana leeyta yachajman qowajchej, niwajchejtaj: Leey kayta, nispa chayqa, pay nisunkichejman: Mana leeyta yachanichu, nispa. 13Señortaj nin: Kay runasqa simillankuwan jatunchawanku, simillankuwan yupaychawanku, sonqonkutajrí Noqamanta karupi kashan. Noqata yupaychawasqankoqa runaspa wakichisqallan, mayqentachus runaslla kamachinku, chay. 14Chayrayku, jatuchaj t'ukuna imasta ruwaspa, kay runastaqa t'ukushajta saqesaj. Yachayniyoj runasninkoj yachayninkoqa chinkaponqa, yuyayniyojkunaj yuyayninkupis manaña kanqachu. 15Ay Tata Diosmanta pakakojkunamanta, imatachus yuyasqasninkuta pakajkunamanta. Imatapis laqhapi ruwaspa, sonqonku ukhupi ninku: Mana pipis rikuwanchejchu, manataj reparawanchejchu, nispa. 16Chay jina wist'u yuyayniyoj kanaykichejri. Manka llut'ata jinallataj qhawankichej t'urutapis. Chay t'urumanta ruwasqaqa ruwajninta ninmanchu: Mana qanchu ruwawanki, nispa? Chay ruwasqan p'uñoqa ruwajninta ninmanchu: Mana yachankichu imatachus ruwasqaykita, nispa? 17Manachu Líbano Orqo pisi tiempomantawan sumaj llank'ana jallp'aman tukonqa? Llank'ana jallp'apis manachu sach'araraman tukonqa? 18Chaypacha libromanta leesqata joq'aras uyarenqanku; ciegospis laqha ukhupi kaspa, sut'ita rikonqanku. 19Llamp'u sonqo kajkunaqa mayta kusikonqanku Tata Diospi, aswan wajcha kajkunapis Israelpa Santo Kaj Diosnimpi maytapuni kusikonqanku. 20Kallpankuman atienesqa tukuy ñak'arichejkunaqa tukukaponqanku, alqochakojkunapis chinkachisqa kanqanku; tukuy sajra imasllata ruwayta munajkunapis chinkachisqa kanqanku. 21Llulla parlaywan mana juchayojta juchachajkuna, juezkunamampis mana juchayojta imaymana llulleriosninkuwan ch'awkiyajkuna ima, tukuyninku chinkarparichisqa kanqanku. 22Chayrayku Israelpa Diosnin, pichus Abrahamta libraj Tata Diosqa Jacobman nin: Jacobqa manaña p'enqachisqachu kanqa, manataj uyampis mancharikuywan t'ojrayanqachu. 23Wawasninkoqa paykuna ukhupi makisniypa ruwasqasninta rikonqanku. Paykuna rejsikapuwanqanku Noqaqa Santo Kaj kasqayta. Noqata may jatumpaj qhawawanqanku, pichus Jacobpa Santo Kaj Diosnin kani, chayta. Jinallataj manchachikuwanqanku, pichus Israelpa Diosnin kani, chayta. 24Yuyayninkupi pantasqa kajkunaqa yachayniyojman tukonqanku. Thutojkunapis Diosmanta yachaqakonqanku.


text: 1Chay iskay angelkunan Sodoma llaqtaman chayarqanku rasphiyaykuyta, Lot-taq Sodoma llaqta punkupi tiyasharqan. Chaymi paykunata rikurqospa sayarirqan chaskinanpaq, hinaspan pampaman k'umuykukuspa 2nirqan: –Kunanqa, wiraqochaykuna, valekuykichismi kamachiykichispa wasinman haykuykunaykichispaq, hinaspa qorpachakunaykichispaq, chakiykichistapas mayllikunaykichispaq. Tutamantañataq hatarinkichis, hinaspa ripunkichis, nispa. Paykunataq ichaqa nirqanku: –Manan, plazallapin puñusaqku, nispa. 3Lot-taq ichaqa sinchita paykunata valekurqan, chaymi wasinman haykurqanku. Lotqa paykunapaq sumaq mikhunatan wayk'uchirqan, mana qonchuyoq t'antata masachirqan, chaytan mikhurqanku. 4Manaraq puñuykushaqtinkutaq Sodoma llaqta qharikunaqa llaqtallantin wasita muyuykurqanku, waynakunapas machu runakunapas llapallanku, 5Lot-ta waqyaspataq nirqanku: –¿Maymi kunan tuta wasiykiman chayamuq qharikuna? Horqomuwayku t'inkikunaykupaq, nispa. 6Hinaqtinmi Lotqa paykunaman lloqsimurqan, punkuta wisq'arparispataq 7nirqan: –Valekuykichismi, wawqeykuna, imaynan chay hina mana allinta ruwawaqchis. 8Kashanmi iskay ususiykuna, doncellakuna, paykunata horqomusqaykichis, ima munasqaykichista ruwaychis, kay qharikunallata ama imanaychispaschu, paykunaqa qorpachasqaykunan, nispa. 9Hinan paykunaqa nirqanku: –¡Anchhuriy! ¡Karu llaqtayoqmi qanqa kanki! ¿Juezñachu kayta munanki? Kunanqa qorpachasqayki runakunamantapas aswan mana allintaraqmi ruwasqaykiku, nispa. Chaymi Lotman phawaykurqanku, hinaspa punkuta p'akiyta munarqanku. 10Chay iskay qharikunataq ichaqa Lot-ta hap'ispa wasiman aysaykurqanku, punkutataq wisq'arparirqanku. 11Wasi punkupi kashaq runakunatataq waynakunamanta machu runakunakama ñawsayachirqanku, chaymi paykunaqa punkuta yanqa maskhapakurqanku. 12Chaymantataq qorpachakuq qharikunaqa Lot-ta nirqanku: –¿Familiaykikuna kaypi kanraqchu? Qatayniykikunata, churiykikunata, ususiykikunata llaqtapi hayk'an kaqniykitapas kaymanta horqollayña. 13Kay llaqtataqa thunisaqkun. Señor Diosmi anchataña kay llaqta contra uyarin, chaymi Señor Diosqa kachamuwanku thuninaykupaq, nispa. 14Hinaqtinmi Lotqa lloqsispa ususinkunawan casarakunankupaq kaqkunata rimapayarqan: –Hatariychis, kaymanta lloqsiychis, Señor Diosmi kay llaqtata thuninqa, nispa. Paykunataq ichaqa yanqa rimasqanpaq yuyarqanku. 15Pacha illarimuytataq angelkunaqa Lot-ta usqhachirqanku: –Sayariy, warmiykitapas iskaynin ususiykitapas kaymanta pusay, paqtan kay llaqtaq muchuyninpi wañuwaq, nispa. 16Pay mana usqhaqtintaq Señor Diospa khuyapayasqanman hina chay qharikunaqa paytapas, warmintapas, iskaynin ususinkunatapas makinkumanta hap'iykuspa, paykunata llaqta hawaman saqemurqanku. 17Hinaspataq huknin angelqa nirqan: –¡Ayqekuy! Aman qhepaykita qhawarikamunkichu, amataq mayneqpipas kay cheqaspi sayaykunkichu. Orqo-orqoman ayqey, paqtan wañuwaq, nispa. 18Hinan Lotqa paykunata nirqan: –Manan, valekuykichismi wiraqochakuna, 19anchata khuyapayawaspaykin kamachiykita kawsachiwarqanki, manan orqoman ayqeymanchu, paqtan ñanpi muchuchiy taripawaqtin wañuyman. 20Qhawariy haqay llaqtata qayllallaypin kashan, chayman ayqesaq, chayqa huch'uyllan. Haqayman ayqechiwaychis kawsanaypaq. Chay llaqtachaqa huch'uyllan, nispa. 21Hinan payman kutichirqan: –Kay mañakusqaykitapas uyarinin, chay nisqayki llaqtataqa manan thunisaqchu. 22¡Usqhay! ¡Haqayman ayqey! Manan imatapas ruwasaqchu haqayman chayanaykikama, nispa. Chaymi chay llaqtaqa Zoar nisqa sutiyoq. 23Zoarman Lot chayaqtinñan intiqa lloqsimurqan. 24Hinaqtintaq Señor Diosqa Sodomaman Gomorramanwan hanaq pachamanta parachimurqan azufreta ninatawan. 25Hinaspan thunirqan chay llaqtakunata llapa tiyaqkunantinta, lliw chay wayq'otapas chakrakunantinta. 26Lotpa warmintaq ichaqa qhepanta qhawarikurqan, hinaspan kachi qaqaman tukurqapurqan. 27Qhepantin p'unchaytaq Abrahamqa tutallamanta rirqan Señor Dioswan tupasqan cheqasta, 28hinaspan qhawaykurqan Sodomata Gomorrata lliw chay wayq'otapas, hinan rikurqan horno q'osñi hina wayq'omanta wicharishaq q'osñita. 29Ahinatan Diosqa thunirqan Lotpa tiyasqan wayq'o llaqtakunata. Abrahammanta yuyarikuspataq Diosqa manchay ñak'ariymanta Lot-ta qespichirqan. 30Zoarpi qhepakuyta manchakuspanmi, Lotqa iskay ususinkunantin Zoarmanta lloqsispa orqo-orqopi tiyarqan, kinsantinkun qaqa wasipi tiyarqanku. 31Hinan kurakkaqqa sullk'akaqta nirqan: –Taytanchisqa machuñan, manan kay hap'iypi qhari kapunchu ñoqanchiswan casarakunanpaq kay pachantinpi ruwayman hinaqa. 32Haku taytanchisman vinota ukyachimusun, hinaspa paywan puñusunchis, chay hinapi taytanchispaq wachakusunchis, nispa. 33Chay tutan taytankuman vinota ukyachirqanku, hinaspan kurakkaqqa suchuykuspa taytanwan puñurqan. Taytantaq ichaqa mana reparakurqanchu ususinpa suchuykusqantapas hatarisqantapas. 34Qhepantin p'unchaytaq kurakkaqqa sullk'akaqta nirqan: –Ch'isi tutan taytaywan puñukurqani, kunan tutapas vinota ukyachillasuntaq, hinaspa qanñataq payman suchuykuspa puñukunki, chay hinapi iskayninchis taytanchispaq wachakusunchis, nispa. 35Hinan chay tutapas taytankuman vinota ukyachirqanku, hinaspataq sullk'akaqqa suchuykuspa taytanwan puñukurqan. Taytanqa manallataqmi reparakurqanchu ususinpa suchuykusqantapas hatarisqantapas. 36Chay hinatan Lotpa iskaynin ususinkunaqa taytankupaq wiksallikurqanku. 37Hinaspan kurakkaqqa huk qhari wawata wachakurqan, suticharqantaq Moabta, paymi kunan Moab runakunaq taytan. 38Sullk'akaqpas wachakullarqantaq huk qhari wawata, suticharqantaq Ben-ammita, paymi kunan Amón runakunaq taytan.